Na podlagi 41. člena Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg in 117/22:v nadaljevanju:ZVNDN), 14. člena Zakona o varstvu pred požarom (Uradni list RS, št. 3/07 – uradno prečiščeno besedilo, 9/11, 83/12, 61/17 – GZ, 189/20 – ZFRO in 43/22) in 109. člena Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US 111/21 in 58/23) je Državni zbor na seji sprejel

**RESOLUCIJO**

**O NACIONALNEM PROGRAMU VARSTVA PRED NARAVNIMI IN DRUGIMI NESREČAMI V LETIH OD 2024 DO 2030**

**(ReNPVNDN23–30)**

**1 UVOD**

Namen Resolucije o nacionalnem programu varstva pred naravnimi in drugimi nesrečami v letih od 2024 do 2030 (v nadaljevanju: ReNPVNDN24–30) je oblikovati in udejanjiti dejavnosti za učinkovito obvladovanje vseh vrst naravnih in drugih nesreč, zmanjšanje števila nesreč ter preprečitev oziroma zmanjšanje žrtev ter drugih posledic nesreč, v katerih obvladovanje je vključen sistem varstva pred naravnimi in drugimi nesrečami ter krepiti odpornost posameznikov in družbe na naravne in druge nesreče.

Z Nacionalnim programom varstva pred naravnimi in drugimi nesrečami v letih od 2024 do 2030 (v nadaljevanju: nacionalni program) so na podlagi analize stanja in doseženih ciljev Nacionalnega programa varstva pred naravnimi in drugimi nesrečami v letih od 2016 do 2022 (v nadaljevanju: nacionalni program 2016-2022) določeni temeljni cilji varstva pred naravnimi in drugimi nesrečami, ključne usmeritve za dosego ciljev in nadaljnji razvoj sistema varstva pred naravnimi in drugimi nesrečami (v nadaljevanju: VNDN) do leta 2030.

Nacionalni program temelji na ugotovitvah ocen tveganj nesreč, iz katerih je razvidno, da Slovenija leži na območju, kjer je življenjsko okolje ogroženo zaradi številnih naravnih in drugih nesreč, ter ocenah zmožnosti obvladovanja tveganj nesreč s katerimi se ocenjuje zmožnost družbe za obvladovanje nesreč oziroma sposobnost družbe, da vplive (posledice) in pogostost oziroma verjetnost pojavljanja nesreč zmanjša do ravni, ki je za družbo še sprejemljiva. Naravne in druge nesreče vplivajo na varnost in kakovost življenja ljudi, živali in povzročajo materialno škodo na premoženju, kulturni dediščini in okolju. Kljub napredku znanosti, ki se ukvarja s proučevanjem vzrokov in zmanjševanjem tveganj in posledic naravnih in drugih nesreč le-te še vedno vsako leto zahtevajo svoj davek. V Sloveniji so naravne nesreče od leta 2016 do vključno leta 2022 zahtevale 143 človeških življenj (Vir: Nacionalni inštitut za javno zdravje (v nadaljevanju: NIJZ))[[1]](#footnote-1), iz leta v leto pa tudi naraščajo stroški intervencij in ocenjena škoda na stvareh in okolju.

Nacionalni program temelji na Resoluciji o strategiji nacionalne varnosti Republike Slovenije (Uradni list RS, št.59/19), s katero država opredeljuje usmeritve za učinkovito zavarovanje nacionalnih interesov in nacionalno varnostnih ciljev Republike Slovenije (v nadaljevanju: RS), ki izhajajo iz temeljnih vrednot slovenske družbe, zapisanih v Ustavi RS in katerih uresničevanje prispeva k dobrobiti in napredku RS ter njenih prebivalcev. Program se navezuje tudi na Strategijo razvoja Slovenije 2030, ki predstavlja krovni razvojni okvir Slovenije do leta 2030. Cilj varne in globalno odgovorne Slovenije bo med drugim dosežen tudi s spodbujanjem preventive in krepitvijo zmogljivosti za celovito obvladovanje naravnih in drugih nesreč.

Poleg nacionalnih interesov nacionalni program upošteva tudi obveznosti Slovenije, ki izhajajo iz sprejetih mednarodnih in regionalnih pogodb, konvencij in sporazumov ter sklenjenih dvostranskih sporazumov. Nacionalni program temelji na prednostnih področjih Sendajskega okvira za zmanjšanje tveganj nesreč za obdobje 2015-2030 za usmerjeno delovanje držav znotraj sektorjev in med-sektorsko na lokalni, nacionalni, regionalni in globalni ravni na področjih razumevanja tveganja nesreč, krepitve vodenja z namenom, da se ta tveganja obvladujejo, vlaganjem v zmanjševanje tveganja nesreč za odpornost ter krepitve pripravljenosti na nesreče za učinkovito odzivanje in »boljšo ponovno izgradnjo« med obnovo in sanacijo. Program prav tako sledi ciljem trajnostnega razvoja Agende 2030, še posebej ciljema 11 in 13 in ciljem Pariškega sporazuma o podnebnih spremembah. Usklajen je z Uredbo (EU) 2021/836 Evropskega parlamenta in Sveta z dne 20. maja 2021 o spremembi Sklepa št. 1313/2013/EU o mehanizmu Unije na področju civilne zaščite.

Podnebne spremembe in z njimi povezani dogodki vplivajo na rast števila nekaterih nesreč, njihovo intenzivnost, trajanje, pogostost pojavljanja in obseg. Obsežni požari v naravnem okolju, suša, ujme z močnim vetrom, točo, poplave in plazovi, ki so se zgodili v Sloveniji v zadnjem obdobju, še posebej katastrofalne poplave v letu 2023 to potrjujejo. V okviru Načrta za okrevanje in odpornost je bila izdelana reforma pripravljenosti in odziva na podnebno pogojene nesreče, ki vključuje vzpostavitev modularnih enot za odziv na podnebno pogojene nesreče (poplave, požari v naravnem okolju, žled…), nakup opreme, okrepitev infrastrukturnih, programskih in drugih pogojev za pripravljenost, usposobljenost in odzivnost sil za zaščito, reševanje in pomoč (v nadaljevanju: ZRP).

Prav tako se povečuje število in obseg nesreč s čezsektorskimi, čezmejnimi in večdržavnimi vplivi kot so npr. epidemija nalezljivih bolezni pri ljudeh in druge kompleksne krize, ki presegajo odzivne zmožnosti posameznih podsistemov sistema nacionalne varnosti npr. obsežne migracije zaradi različnih vzrokov. Zagotavljanje varstva pred različnimi naravnimi in drugimi nesrečami, vključno z njegovim vključevanjem v odziv na različne oblike terorizma in množičnega nasilja ter druge nevojaške in vojaške vire ogrožanja, so zato trajen življenjski in strateški cilj RS.

Nacionalni program daje poudarek preventivi, zmanjšanju tveganj nesreč in njihovemu preprečevanju ter prizadevanjem za krepitev odpornosti družbe in posameznika na naravne in druge nesreče. Še vedno velja, da je vlaganje v preventivo in zmanjšanje tveganj nesreč učinkovitejše, trajnostno in dolgoročno tudi cenejše od drugih oblik varstva pred nesrečami ter prispeva k trajnostnemu ravnovesju v naravi in družbi ter osebni in premoženjski varnosti prebivalcev. Vseh tveganj nesreč, ni mogoče odpraviti, zato je potreben učinkovit nadaljnji razvoj zmogljivosti za odzivanje na naravne in druge nesreče.

Vključevanje znanosti v vseh fazah obvladovanja tveganja nesreč ključno in pomembno prispeva k učinkovitejšemu obvladovanju tveganj nesreč. Prav tako je pomembno povezovanje odločevalcev in izvajalcev nalog ZRP na nacionalni in mednarodni ravni. K temu bo prispevala tudi mreža znanja Unije na področju civilne zaščite, v katere zagon in delovanje se je Slovenija aktivno vključila in bo sodelovala tudi v prihodnje.

V nacionalnem programu je dan poudarek na infrastrukturnih investicijah in nadgrajevanju informacijsko-komunikacijskih in drugih sistemov, digitalizaciji, nadgradnji sistema vodenja odziva na dogodke ter zagotavljanju drugih pogojev za učinkovito pripravljenost in odziv na nesreče na državni, regijski in lokalni ravni. Nadaljnji razvoj sil za ZRP bo tudi v prihodnje temeljil na spodbujanju in širjenju prostovoljstva, krepitvi in usmerjenemu razvoju poklicnih struktur, modularni organiziranosti in prilagodljivosti sestav konkretnim razmeram. Nadaljevale se bodo aktivnosti za izboljšanje položaja reševalcev v družbi ter skrb za njihovo ustrezno opremljenost in usposobljenost. Večji poudarek bo na zmanjšanju tveganj nesreč, prilagajanju organiziranosti in odzivu sistema VNDN na posledice podnebnih sprememb in izvajanju nadzora nad upoštevanjem in izvajanjem predpisov. Težišče dejavnosti bo krepitev ozaveščenosti in usposobljenosti prebivalcev za pripravo na in ravnanje ob nesrečah.

Z upoštevanjem ocen tveganj nesreč, ocen zmožnosti z obvladovanja tveganj nesreč, virov ogrožanja, upoštevanjem preteklih izkušenj ukrepanja ob nesrečah ali drugih kompleksnih grožnjah oz. krizah in stanja na področju VNDN, doseženega z uresničevanjem nacionalnega programa 2016-2022, Državni zbor RS določa Nacionalni program varstva pred naravnimi in drugimi nesrečami v letih od 2024 do 2030.

**2 STANJE VARSTVA PRED NARAVNIMI IN DRUGIMI NESREČAMI**

**2.1 Splošno**

VNDN je organizirano in uveljavljeno kot enoten ter celovit podsistem nacionalne varnosti države, ki deluje usklajeno z drugima podsistemoma nacionalne varnosti, in temelji na prostovoljstvu ter medsebojnem sodelovanju poklicnih in prostovoljnih reševalnih struktur. Njegove temeljne naloge so zmanjšanje tveganj nesreč, izvajanje preventivnih ukrepov, vključno s preventivnimi ukrepi na področju varstva pred požarom in varstva pred utopitvami, vzdrževanje neprekinjene pripravljenosti za odziv na nesreče, usposabljanje za ZRP, opazovanje, obveščanje, opozarjanje in alarmiranje ob nevarnostih in nesrečah ter ZRP ob nesrečah vseh vrst, kar vključuje tudi neposredno odpravljanje posledic nesreč ter začetno sanacijo po nesreči do zagotovitve osnovnih pogojev za življenje in delo na območju nesreče. Priprave in delovanje VNDN kot enotnega sistema se zagotavljajo na lokalni in državni ravni.

V državni pristojnosti so organiziranje opazovanja, obveščanja, opozarjanja in alarmiranja, izgradnja in vzdrževanje telekomunikacijske, informacijske in druge infrastrukture, izdelava ocen ogroženosti ter državnih načrtov zaščite in reševanja, organiziranje in opremljanje državnih sil za ZRP in njihovo vodenje ob nesrečah, oblikovanje in vzdrževanje državnih rezerv materialni sredstev, zagotavljanje državnih blagovnih rezerv, priprava programov usposabljanja in izvajanje usposabljanj sil za ZRP, priprava napotkov za ravnanje prebivalcev ob nesrečah, izvajanje inšpekcijskih nadzorov, mednarodno sodelovanje, in druge naloge, ki so bistvene za delovanje sistema. Nekatere priprave za ZRP se izvajajo tudi na ravni regij, torej geografsko zaključenih območij, ki jim je prilagojena upravna, strokovna in operativna organiziranost zmogljivosti ter sil za učinkovito ZRP. Upravljanje oziroma vodenje sistema je organizirano prek izvršilnih, predstavniških in poslovodnih organov, operativno pa prek poveljnikov in štabov Civilne zaščite (v nadaljevanju: CZ), vodij reševalnih služb in drugih sestav ter vodij intervencij. Na morju reševanje vodi in usklajuje Uprava RS za pomorstvo, v kateri deluje Nacionalni center za koordinacijo in reševanje na morju, in sicer z usklajenim sodelovanjem vseh pristojnih institucij, ki so organizirane v Koordinacijo služb na morju in v Operativno pomorsko koordinacijo.

Občine samostojno organizirajo in pripravljajo ter vodijo ZRP na svojem območju, izdelujejo ocene ogroženosti in načrte zaščite in reševanja, ocenjujejo škodo, odpravljajo posledice nesreč, zagotavljajo osnovne pogoje za življenje, organizirajo in razvijajo osebno in vzajemno zaščito. Država jim pri tem pomaga s silami in sredstvi iz svoje pristojnosti. Organiziranost, opremljenost in pripravljenost za izvajanje ZRP so med občinami zelo različne in odvisne od velikosti in raznolikosti občin ter njihovih zmogljivosti. Delitev med nalogami v državni in občinski pristojnosti je jasna.

Aktualna Državna ocena tveganj za nesreče, verzija 3.0 (Vlada RS, št. 84000-2/2023/6 z dne 21. 12. 2023), ki jo je sprejela Vlada RS leta 2023, združuje ugotovitve in zaključke vseh 15 ocen tveganj posameznih nesreč, obravnava reprezentativne scenarije različnih nesreč in njihov vpliv na ljudi, gospodarstvo, okolje in kulturno dediščino ter političnih in družbenih vplivov. Ob upoštevanju navedenih vplivov in verjetnosti nesreče, zelo veliko tveganje v Sloveniji predstavljata poplave in pandemija nalezljive bolezni pri ljudeh.

|  |  |  |  |  |  |  |
| --- | --- | --- | --- | --- | --- | --- |
| **V P L I V** | **5**  **4**  **3**  **2**  **1** | **jedrska n.** | **potres** |  |  |  |
|  |  | **pandemija**  **poplave** |  |  |
| **n. nev. snovmi** | **žled** | **letalska n.**  **terorizem** |  |  |
|  |  | **suša** | **bol. in škod. gozd. drevja**  **n. na morju**  **bol. živali** | **kibernetske grožnje**  **požar n.o.** |
|  |  | **radiološka n.** | **železniška n.** |  |
| **1 2 3 4 5** | | | | |
| **V E R J E T N O S T** | | | | |

|  |  |  |  |  |
| --- | --- | --- | --- | --- |
| **STOPNJE VPLIVOV IN VERJETNOSTI** | |  | **STOPNJE TVEGANJA** | |
| 5 | zelo velika |  |  | zelo velika |
| 4 | velika |  |  | velika |
| 3 | srednja |  |  | srednja |
| 2 | majhna |  |  | majhna |
| 1 | zelo majhna |  |  | |

Slika 1: Državna matrika tveganj za nesreče 2023 – združeni prikaz vplivov

**2.2 Področje preventive**

Preventivni ukrepi in dejavnosti z vidika preprečevanja nesreč so bili upoštevani na vseh resornih področjih pri dopolnjevanju ali spreminjanju sistemske in področne zakonodaje na državni in lokalni ravni. V novelah in novih izvršilnih predpisih so bile upoštevane ugotovitve iz ocen tveganj po posameznih področjih in določeni preventivni ukrepi ter ukrepi za zmanjševanje tveganj za naravne in druge nesreče.

Na področju prostorskega načrtovanja je bila Uprava RS za zaščito in reševanje (v nadaljevanju: URSZR) nosilec urejanja prostora, ki je z izdajo smernic in mnenj s področja varstva pred naravnimi in drugimi nesrečami ter varstva pred požarom sodelovala pri pripravi državnih, regionalnih in občinskih prostorskih aktov. V obdobju 2016 do 2023 je bilo izdanih 1.384 smernic in 2.444 mnenj, skupno je bilo rešenih 3.328 zadev. Pri urejanju prostora se je upoštevalo načelo, da so območja, ki so stalno v uporabi za ZRP (logistični centri, skladišča, centri za usposabljanje, telekomunikacijski objekti, območja za uničevanje neeksplodiranih ubojnih sredstev) zaradi tehničnih in varnostnih razlogov lahko opredeljena kot območja izključne rabe z omejeno in nadzorovano rabo.

Preventivno organizacijske ukrepe varstva pred požarom je v skladu z Zakonom o varstvu pred požarom in več kot desetimi podzakonskimi akti, na podlagi pooblastil URSZR izvajalo več kot 10.000 strokovnih delavcev. Izpit iz varstva pred požarom za pridobitev pooblastila je v tem obdobju opravilo 437 oseb. Na podlagi Uredbe o varstvu pred požarom v naravnem okolju (Uradni list RS, št.20/14) je URSZR spremljala vremenske in druge razmere v zvezi s požarno ogroženostjo naravnega okolja in glede na stanje razglašala veliko ali zelo veliko požarno ogroženost naravnega okolja.

Na podlagi Zakona o varstvu pred utopitvami (Uradni list RS, št.42/07- uradno prečiščeno besedilo in 9/11) se je nadaljevala skrb za zagotavljanje sistemskih ureditev na urejenih bazenskih ali naravnih kopališčih, določanje organizacijskih ukrepov na bazenskih kopališčih, zagotavljala ustrezna usposobljenost reševalcev iz vode, izposojevalcev čolnov in reševalcev na divjih vodah. Letne preizkuse usposobljenosti za reševalce iz vode in izposojevalce čolnov je opravilo 2.655 kandidatov.

Na področju jedrske varnosti in varstva pred sevanji se je nadaljevala kontinuiteta usklajevanja domače zakonodaje z mednarodnim razvojem in najboljšo prakso, predvsem pa z že uveljavljenimi mednarodnimi zavezami in standardi. V letu 2021 je bila sprejeta Zaščitna strategija ob jedrski in radiološki nesreči in zaključen obsežen program nadgradnje varnosti v Nuklearni elektrarni Krško, ki je bil koncipiran po nesreči v jedrski elektrarni Fukušima.

Kmetijstvo je bilo zaradi neposredne odvisnosti od vremena in okoljskih razmer med najbolj občutljivimi sektorji. Ministrstvo, pristojno za kmetijstvo, je v okviru »Programa razvoja podeželja 2014–2020« spodbujalo tehnologije kmetijske pridelave, ki so naravne nesreče preprečile oziroma omilile njihove posledice ter sofinanciralo nakup in postavitev rastlinjakov, mrež proti toči, izvajanje letalske obrambe pred točo ter ureditev novih oziroma tehnološko posodobitev obstoječih namakalnih sistemov. Država je zagotavljala sofinanciranje zavarovalne premije za določena zavarovanja v kmetijstvu. Delež zavarovanj se je iz leta v leto povečeval. V tem obdobju so bili izvedeni programi odprave posledic naravnih nesreč v kmetijstvu v letih 2016, 2017 in 2021.

Za zagotavljanje izvedbe protipožarnih ukrepov je Zavod za gozdove Slovenije v obdobju 2016-2023 zgradil 57 km protipožarnih presek, vzdrževalna dela so bila izvedena v obsegu 1198 km presek (v poprečju 200 km letno), postavljenih oziroma vzdrževanih je bilo 155 obvestilnih oz. protipožarnih tabel.

Vse organizacijske in strokovne kapacitete NIJZ so bile v letih od pojava pandemije bolezni covid-19 letih vključene v obvladovanje te bolezni, spremljanje epidemiološke situacije doma in v svetu ter posledično priprave ocen tveganja, epidemiološkega preiskovanja, odzivanja, preventivnega delovanja in svetovanja javnostim.

URSZR je nadaljevala z izvajanjem neobveznih oblik usposabljanja za predšolsko in šolsko mladino, prebivalcev za osebno in vzajemno zaščito, posebej prek sodobnih tehnologij in aplikacij (aplikacije za pametne telefone in spletne strani, kratki filmi na družbenih omrežjih)... Izvedeni so bili vsakoletni natečaji Naravne in druge nesreče za mlade in aktivnosti v okviru projekta Oktober - mesec požarne varnosti. Napotki za prebivalce s področja varstva pred požarom, varstva pred utopitvami, urejanja prostora in VNDN so objavljeni na GOV.SI. Opozorila in napotki za ravnanje ob različnih naravnih in drugih nesrečah so objavljeni tudi v znakovnem jeziku. URSZR je sodelovala na različnih prireditvah in sejmih. V vseh aktivnostih je bila posebej izpostavljena promocija številke za klic v sili 112.

Izvedeni so bili Bogatajevi dnevi zaščite in reševanja v Murski Soboti (junija 2017), v Postojni (oktobra 2019) in na Ptuju (maja 2022), ki so namenjeni predstavitvi sistema VNDN, ozaveščanju javnosti (še posebej mladih) o nevarnosti naravnih in drugih nesreč, krepitvi pripravljenost za osebno in vzajemno zaščito in predstavitvi sodobnih zaščitno-reševalnih sredstev ter dejavnosti različnih reševalnih služb, vključenih v področje ZRP. Na prireditvi so se predstavili proizvajalci zaščitne in reševalne opreme ter sorodne organizacije iz sosednjih držav. Vse prireditve je URSZR organizirala v sodelovanju z lokalnimi skupnostmi.

Sile za ZRP so se redno predstavljale tudi na sejmišču v Gornji Radgoni, kjer se bienalno organizira Mednarodni sejem obrambe, varnosti, zaščite in reševanja (v nadaljevanju: SOBRA). Prireditev je bila izvedena v letih 2016, 2018, 2021[[2]](#footnote-2) in 2023.

V tem obdobju je izšlo sedem številk revije UJMA, strokovne revije za vprašanja VNDN, v kateri so objavljeni članki avtorjev, ki obravnavajo naravne in druge nesreče iz različnih strokovnih področjih. Primerljive interdisciplinarne revije s tega področja v tujini ni. Revija je brezplačno dostopna tako v knjižni kot tudi elektronski obliki. Prejemajo jo organizacije sistema VNDN, občine, posamezniki, splošne knjižnice, inštituti ter številne fakultete, kjer je postala del študijskega gradiva.

**2.3 Sistem opazovanja, obveščanja in alarmiranja**

Sistem opazovanja obveščanja in alarmiranja vključuje opazovalni omrežji, kot je omrežje kamer »VideoKras« in omrežje vodnih opazovalnic, ki ga upravlja Agencija RS za okolje (v nadaljevanju: ARSO). Vključuje tudi sisteme obveščanja in alarmiranja ljudi, kot so Sistem za poročanje o intervencijah in nesrečah (SPIN) za sprotno informiranje o intervencijah in nesrečah, sistem javnega alarmiranja (v nadaljevanju: SIJA) z uporabo siren in nova platforma za obveščanje in alarmiranje prebivalcev prek različnih komunikacijskih kanalov. V okviru sistema opazovanja in obveščanja delujeta informacijsko in komunikacijsko omrežje, ki ga sestavljajo omrežje ZIR, omrežji Sistema radijskih zvez zaščite in reševanja (v nadaljevanju: ZARE), Digitalnega radijskega omrežja, (v nadaljevanju: DRO DMR) in Pozivanje, ki so prvenstveno namenjeni silam za ZRP in omrežje fiksnih zvez v centrih za obveščanje, ki je prvenstveno namenjeno sprejemu in obdelavi klicev v sili na enotno evropsko številko za klic v sili 112.

Operativno-komunikacijske naloge opazovanja, obveščanje in alarmiranja so 24 ur na dan, neprekinjeno 365 dni v letu, opravljali Center za obveščanje RS (v nadaljevanju: CORS) in 13 Regijskih centrov za obveščanje (v nadaljevanju: ReCO), ki so se odzivali na številko 112. S tem so bili prebivalcem Slovenije zagotovljeni dostopnost nujne medicinske pomoči, hitro aktiviranje reševalcev ter ustrezno odzivanje različnih reševalnih služb ob naravnih in drugih nesrečah.

Poleg tega so ReCO zbirali in obdelovali podatke o nevarnostih in nesrečah, obveščali ministrstva in druge službe in opravljali dispečersko službo za vse reševalne službe. Na leto sprejmejo prek 700.000 klicev. V tej številki niso všteti prazni in zgrešeni klici. V letu 2020 je bilo omogočeno prevezovanje klicev in ostalih storitev med sosednjimi ReCO, tako da lahko v primeru izpada enega centra sosednji prevzame njegovo delo in se s tem prepreči daljša prekinitev sprejema klicev v sili na tem območju. Nerešen problem ostajajo neodgovorjeni klici v primeru nenadnih dogodkov ali nesreč, ko se v zelo kratkem času število klicev na številko 112 močno poveča.

Vzpostavljeno je bilo digitalno radijsko omrežje državnih organov DRO DMR. Gre za del enotnega digitalnega radijskega omrežja zgrajenega s tehnologijo DMR namenjenega področju zaščite in reševanja, ki skupaj z digitalnim radijskim omrežjem Policije, zgrajenim na tehnologiji TETRA, oblikuje enotno digitalno radijsko omrežje državnih organov v RS. Omrežje je prednostno namenjeno službam nujne medicinske pomoči, postopno pa se bodo nanj vključevale tudi druge službe in sile za ZRP. V prehodnem času ostaja v uporabi star analogni sistem ZARE.

Nadaljevale so se aktivnosti za prevzem in prenovo siren javnega alarmiranja (v nadaljevanju: SIJA). Za prenovo je bilo predvidenih 1.496 siren, vendar se je to število povečalo, ker so se v tem obdobju postavile sirene na poplavno ogroženih območjih v okviru evropskih projektov FRISCO (Cross-border Harmonized Slovenian-Croatian Flood Risk Reduction) na 1.534 siren. Od na novo načrtovanih 1534 siren je bilo do sedaj prenovljenih 1145 siren, od tega 355 siren v letih od 2016 do 2023. Gospodarske družbe, ki s svojo dejavnostjo potencialno ogrožajo okoliško prebivalstvo, so postavile 50 siren, od teh največ hidroelektrarne. V SIJA je omogočen tudi prenos podatkov o alarmih in s tem povezava tega sistema na platformo za obveščanje in alarmiranje ljudi, ki omogoča obveščanje in alarmiranje prebivalstva prek različnih komunikacijskih kanalov. Sedaj je omogočeno pošiljanje sporočil prek aplikacije za mobilne telefone, družbenega omrežja Facebook in elektronske pošte. S tem je Slovenija izpolnila obvezo iz evropske »Direktive o Evropskem zakoniku o elektronskih komunikacijah«, ki je vsem državam članicam naložila obveznost vzpostavitve tovrstne storitve do 21. junija 2022.

Vzpostavljena je bila storitev sprejema klicev v sili iz aplikacij za telefone prek vseevropskega omrežja PEMEA[[3]](#footnote-3). Gre za naslednjo generacijo klica v sili NG112, ki omogoča poleg govornih klicev v sili še prenos številnih koristnih podatkov, pridobljenih ob klicu na številko 112. Programske aplikacije, kot so SPIN, WebPLK, 3D GIS, SIJAS, StatKlic, AJDA in druge, namenjene centrom za obveščanje in drugim uporabnikom, so bile nadgrajene z novimi storitvami in funkcionalnostmi. Izdelane so bile aplikacije za mobilne telefone, kot na primer eSPIN, ki omogoča zbiranje in posredovanje podatkov o nesrečah in intervencijah neposredno na terenu, 112OPOZORILO, ki je namenjena obveščanju in alarmiranju ljudi ter aplikacijo za klic v sili prek omrežja PEMEA. Vzpostavljena je bila tudi storitev pridobivanja podatkov o številu uporabnikov mobilnih telefonov v omrežju Telekoma Slovenije na izbranem območju.

URSZR je kot prva v Evropi vzpostavila sistem za sprejem samodejnih klicev v sili eCall, ki je plod domačega znanja. V Sloveniji je bil izveden tudi dogodek, na katerem so bili preizkušani sistemi eCall, ki so vgrajeni v vozila različnih proizvajalcev.

Na sistemu VideoKras so bila izvedena posamezna investicijska vzdrževanja, v okviru katerih so bile zamenjane izrabljene kamere.

Na področju zagotavljanja jedrske in sevalne varnosti so na Upravi RS za jedrsko varnost (v nadaljevanju: URSJV) v letu 2019 zamenjali stari Zare Plus sistem z bolj zanesljivim digitalnim Zare Plus D sistemom in v letu 2021 v Sektorju za pripravljenost na izredne dogodke namestili tudi satelitski telefon. V tem obdobju je bil vzpostavljen tudi sistem prenosa podatkov, ki jih izmerijo mobilne enote, v aplikacijo za pregled podatkov, imenovano Radioaktivnost v okolju. Zagotovljeno je bilo redno testiranje, pregledovanje in servisiranje komunikacijske opreme.

Z izgradnjo novega omrežja TETRA se je bistveno izboljšalo operativno delovanje Policije in zagotovilo pokritost z omrežjem v večjem delu države. V omrežju TETRA je vzpostavljen tudi vmesnik do omrežja DMR. Uspešno je bila preizkušena komunikacija med radijskimi terminali TETRA (v omrežju) in DMR (v direktnem načinu dela). Sistem TETRA je bil izgrajen kot del celotnega hibridnega sistema digitalnega radijskega omrežja državnih organov. Na sistemski ravni se bo sistem TETRA povezal z radijskim sistemom DMR.

**2.4 Ocene ogroženosti (tveganj) in načrti zaščite in reševanja**

URSZR je kot državni koordinacijski organ za ocene tveganj nesreč in ocene zmožnosti obvladovanja tveganj nesreč nadaljevala in usklajevala aktivnosti na področju priprave ocenjevanja tveganj nesreč, ki jih pripravljajo ministrstva. Leta 2018 so bile pripravljene tri nove ocene tveganja nesreč na državni ravni, in sicer za primer nesreče na morju, kibernetskih tveganj ter za bolezni in škodljivce gozdnega drevja, revidirana je bila »Ocena tveganja za jedrske in radiološke nesreče v Sloveniji« ter leta 2023 prenovljena »Državna ocena tveganj za nesreče«. V tem času so bile pripravljene tudi ocene zmožnosti obvladovanja tveganja za 15 nesreč in Državna ocena zmožnosti obvladovanja tveganj nesreč (leta 2018, 2020 in 2023).

URSZR je na državni in regijski ravni izdelala ali posodobila deset ocen ogroženosti zaradi naravnih in drugih nesreč. Na podlagi ugotovitev ocen ogroženosti, ocen tveganj in drugih strokovnih podlag je bilo izdelanih oziroma dopolnjenih devet državnih načrtov zaščite in reševanja. Ministrstva in vladne službe so po prenovi državnih načrtov v predvidenih rokih dopolnile in uskladile načrte dejavnosti, s temeljnimi načrti pa so morali svoje načrte uskladiti nosilci načrtovanja v regijah, občinah, gospodarskih družbah, zavodih in drugih organizacijah. Vsi državni načrti so javno dostopni na spletni strani GOV.SI. Izkušnje iz večjih nesreč v zadnjem obdobju so pokazale, da je treba nekatere državne načrte konkretizirati in večjo pozornost nameniti organizaciji in vodenju odziva ob nesrečah ter analizi razpoložljivih in potrebnih sil in sredstev za obvladovanje posamezne nesreče. V vseh načrtih zaščite in reševanja so bile ocenjene možnosti in določene naloge, ki jih lahko podpre ali izvaja Slovenska vojska (v nadaljevanju: SV) in dogovorjeni postopki za njeno aktiviranje za izvajanje nalog ZRP ob različnih nesrečah.

Zamenjane so bile tablete kalijevega jodida, ki so namenjene za predhodno delitev na območju 10 km okrog Nuklearne elektrarne Krško, in podaljšan rok veljavnosti tabletam za predhodno delitev in tistim, ki se hranijo v državnih blagovnih rezervah. Predlagana in sprejeta rešitev za predhodno delitev tablet kalijevega jodida in razdelitev tablet ob uvedbi zaščitnega ukrepa jodne profilakse se je pokazala kot neučinkovita.

V novembru leta 2017 je delegacija Mednarodne agencije za jedrsko energijo (IAEA) na povabilo Vlade RS preverila pripravljenost Slovenije na jedrske in radiološke nesreče. Priporočila in predlogi, ki jih je izpostavila misija so bili realizirani v skladu z »Akcijskim načrtom« po misiji Emergency Preparedness Review (v nadaljevanju: EPREV), kjer je Vlada RS določila nosilce in roke za odpravo pomanjkljivosti. Ponovna pregledovalna misija za področje pripravljenosti na jedrske in radiološke nesreče EPREV je oktobra 2022 končala neodvisen strokovni pregled in na podlagi preučitve napredka na področju pripravljenosti na jedrske in radiološke nesreče, glede ugotovitev iz leta 2017, potrdila, da je Slovenija uspešno zaključila 28 od 31 predlaganih izboljšav. Skladno z »Zaščitno strategijo« so bili določeni kriteriji za končanje interventne faze in prehod v fazo okrevanja, v teku je izdelava in usklajevanje načrtov zaščite in reševanja ob jedrski in radiološki nesreči z državnim načrtom ter vzpostaviti učinkovit sistem vodenja v vseh organizacijah, vključenih v pripravljenost in odziv na jedrske in radiološke nesreče.

**2.5 Ukrepanje ob nesrečah – sile za ZRP**

Pripravljenost in odziv sistema VNDN temelji na prostovoljstvu. Ta množičnost, ki je pomembna značilnost in prednost slovenskega sistema, v kombinaciji s poklicnimi strukturami zagotavlja dobro pripravljenost in odzivnost sil za ZRP na vse vrste nesreč kot tudi na različne dogodke. To je bilo in bo ključnega pomena, predvsem ob velikih nesrečah in dalj časa trajajočih dogodkih (migracije, epidemija), za zagotavljanje osnovnih pogojev za življenje in nujnih storitev za delovanje družbe..

Pripravljenost in odziv sistema VNDN sta zagotovljena z neprekinjenim delovanjem centrov za obveščanje, javnih služb za ZRP, reševalnih služb, organizacij, zavodov, komisij, organov, enot in služb CZ ter drugih sil za ZRP. Dosežena pripravljenost in odziv temeljita na opravljenih upravnih nalogah države in lokalnih skupnosti na področju ZRP, načrtovanju in realizaciji nakupov opreme in državnih rezerv materialnih sredstev ter rednem sofinanciranju sil za ZRP.

Sile za ZRP so pretežno organizirane v lokalnih skupnostih, manjši del je organiziran v gospodarskih družbah, zavodih in drugih organizacijah ter na ravni države. Kot javne reševalne službe na območju celotne države delujejo gasilska služba, gorska reševalna služba, jamarska reševalna služba ter podvodna reševalna služba

Pripravljenost in odziv so zagotavljale v nadaljevanju predstavljene sile za ZRP na lokalni, regijski in državni ravni. V enotah, službah in organih CZ je razporejenih 15.000 pripadnikov. Reorganizacija in racionalizacija CZ v tem obdobju ni bila izvedena v predvidenem obsegu.

Organiziranost, opremljenost in usposobljenost poveljnikov, štabov in služb CZ so na lokalni ravni medsebojno neprimerljive in neuravnotežene, skrb vzbujajoče je stanje v manjših in ekonomsko šibkejših lokalnih skupnostih, ki ne zagotavljajo niti kadrovskih niti organizacijsko-finančnih obveznosti. Razdrobljenost Slovenije oziroma veliko število občin je za področje ZRP ovira in izziv.

Poleg »Državne enote CZ za hitre reševalne intervencije (v nadaljevanju« EHI)« so bile organizirane »Enota za iskanje in reševanje v urbanih območjih (v nadaljevanju: MUSAR[[4]](#footnote-4))«, Enote za prečrpavanje večjih količin vode (v nadaljevanju: HCP[[5]](#footnote-5))«, »Enota za reševanje iz jam (v nadaljevanju: CaveSAR[[6]](#footnote-6))«. Slednje so vključene v »Evropski nabor za nujni odziv« (v nadaljevanju: ECPP[[7]](#footnote-7)) .

V obdobju 2018-2021 je URSZR izvedla projekt adaptacije enote za prečrpavanje večjih količin vode ob poplavah za delovanje v tujini (v nadaljevanju: SI HCP IDAP[[8]](#footnote-8)). Projekt je potekal komplementarno ter časovno vzporedno z nacionalnim projektom povečanja operativne sposobnosti enot za prečrpavanje večjih količin vode, ki je bil izveden v skladu z nacionalnim programom 2016-2022. V okviru projekta je bilo dodatno usposobljenih in opremljenih 63 pripadnikov regijskih enot CZ za prečrpavanje vode, kar zagotavlja učinkovito delovanje teh enot ob intervencijah v tujini. Vso pridobljeno znanje ter oprema in vozila iz projekta so v uporabi tudi v RS. Enota SI HCP IDAP je z letom 2021 vstopila v ECPP mehanizma Unije na področju civilne zaščite za obdobje petih let. Pripadniki te enote so sodelovali tudi v začasnem sestavu enot CZ, ki jih je Slovenija poslala na pomoč ob potresu na Hrvaško, ob gašenju požarov v naravnem okolju v Severni Makedoniji ter ob vseh večjih intervencijah v Sloveniji.

URSZR je za izboljšanje odziva državnih in regijskih enot CZ (EHI, HCP IDAP, logistika idr.) na podnebno pogojene nesreče v letih od 2019 do 2022 nabavila večje število specialnih tovornih terenskih vozil s hidravličnim dvigalom, priključki in orodji, tovornih terenskih vozil s hidravličnim kotalnim nalagalnikom s teleskopsko roko in namenskimi menjalnimi nadgradnjami, specialnih terenskih intervencijskih vozil, ter več logističnih vozil.

URSZR je v letih 2022 in 2023 ob aktiviranju državnih načrtov sodelujočim enotam ob požaru v naravnem okolju in poplavah povrnila operativne stroške intervencije (gorivo, uničena in poškodovana oprema, refundacije …).

.

Povečalo se je število pogodbenih pripadnikov v CZ iz na 312.

Pripadniki CZ na regijski in državni ravni so bili opremljeni z novo delovno uniformo CZ, poveljniki in člani štabov tudi z novo svečano uniformo CZ.

Varstvo pred neeksplodiranimi ubojnimi sredstvi (v nadaljevanju NUS) je na območju celotne države organizirano kot enovit ukrep in obsega odkrivanje, identifikacijo, odstranjevanje, prevoz, skladiščenje in uničevanje neeksplodiranih ubojnih sredstev ter njihovo usposabljanje Število intervencij in uničenj neeksplodiranih ubojnih sredstev na kraju najdbe se je poviševalo. Opravljenih je bilo 4.279 intervencij (povprečno 1,5 dnevno), v katerih so odstranili 29. 727 NUS (povprečno 10,2 dnevno) s skupno težo 73.552,17 kg (povprečno 25,2 kg dnevno).

V tem obdobju so bila za potrebe »Državne enote za varstvo pred NUS« nabavljena: terenska pick up vozila, osebna zaščitna oprema (obleke, čelade), zaščitne obleke za odstranjevanje bomb (EOD) za zaščito pred vplivi eksplozij, detektorji in druga oprema za uspešno izvajanje vsakodnevnih intervencij in pregled terena.

Nadaljevalo se je z razvojem psihološke pomoči in podpore v sistemu VNDN. Za izvajanje psihološke pomoči za reševalce je bila vzpostavljena »Enota za psihološko pomoč CZ«, ki z osmimi člani deluje na državnem nivoju. Poleg psihološke pomoči je bila vzpostavljena psihološka podpora v reševalnih enotah, ki jo v poklicnih in prostovoljnih gasilskih enotah, pri gorskih reševalcih in drugih izvaja 159 zaupnikov.

Psihologi »Enote za psihološko pomoč CZ« so v obdobju od 2016 do 2023 izvedli okoli 280 individualnih in skupinskih razbremenilnih pogovorov. Število je močno naraslo v času razglašene epidemije bolezni covid-19 od marca 2020 do maja 2021, ko so izvedli 109 razbremenilnih razgovorov. Podatke o izvedenih razbremenilnih pogovorih, ki so jih izvedli zaupniki v sistemu varstva pred naravnimi in drugimi nesrečami zbirajo njihove reševalne enote.

**Gasilska služba** je splošna javna reševalna služba, ki jo opravlja 1.299 prostovoljnih gasilskih enot z 35.583 prostovoljnimi operativnimi gasilci in 14 poklicnih gasilskih enot s skupaj 650 poklicnimi gasilci. Prostovoljno ali poklicno opravljanje operativnih nalog gasilstva zagotavljajo lokalne skupnosti. Dejavnost širšega pomena za posredovanje ob nesrečah v prometu, ob nesrečah z nevarnimi snovmi, nesrečah na tekočih in stoječih vodah, ki jo sofinancira država, je bila razširjena in jo sedaj opravlja 56 gasilskih enot.

V povprečju pride 17,2 operativnega gasilca na 1.000 prebivalcev ali 1,78 gasilca na km2. Povprečna oddaljenost posamezne gasilske enote do najbližje sosednje gasilske enote je 3,87 km, kar gasilcem omogoča uspešno izvajanje nalog splošne reševalne službe. Prostovoljno gasilstvo je še vedno premalo razvito na zahodnem in jugozahodnem delu države. Glede na vire ogrožanja se širijo naloge ZRP, ki jih gasilci opravljajo kot splošno reševalno službo.

Gasilci so opravili v povprečju 26.564 intervencij letno, največ leta 2022, najmanj pa 2016.

**Gasilska** **zveza Slovenije** (v nadaljevanju: GZS) je, kot krovna organizacija prostovoljnih gasilcev, leta 2021 posodobila »Tipizacijo gasilskih vozil«. Prav tako so redno preverjali in prilagajali veljavni seznam tipizirane zaščitne opreme za operativne prostovoljne gasilce, kot tudi potrjevali ostalo opremo. Nakup vozil in ostale tipizirane opreme GZS je redno letno sofinancirala država.

GZS je nadaljevala z aktivnostmi za urejanje statusa gasilca, s ciljem zagotovitve ustreznih pogojev za opravljanje osnovnih nalog gasilske službe, kar pomeni, da mora biti vsak operativni gasilec ustrezno opremljen, usposobljen, predvsem pa korektno obravnavan in motiviran s strani delodajalcev. Z Zakonom o spremembah in dopolnitvah Zakona o dohodnini – ZDoh-2AA (Uradni list RS, št. 158/22 z dne 19. 12. 2022) je bilo določeno, da se rezidentu, ki v skladu s predpisi o VNDN prostovoljno in nepoklicno opravlja operativne naloge ZRP nepretrgoma najmanj 10 let in ga upravni organ, pristojen za ZRP, vodi v evidenci, prizna zmanjšanje letne davčne osnove v višini 1.500 eurov. Omenjena olajšava velja je bila uveljavljena v letu 2023 za vse rezidente, ki prostovoljno in nepoklicno opravljajo naloge ZRP.

Združenje slovenskih poklicnih gasilcev (v nadaljevanju ZSPG) po spremembi statuta v začetku leta 2019 združuje 12 poklicnih gasilskih enot, ki so organizirane kot javni zavodi in njihove zaposlene ter poklicne gasilce v gospodarskih družbah, prostovoljnih gasilskih društvih

s poklicnim jedrom in organizacijskih oblikah, ki poklicno opravljajo gasilsko službo.

ZSPG se povezuje in sodeluje s sorodnimi slovenskimi in tujimi ali mednarodnimi zvezami, združenji in organizacijami. V času epidemije bolezni covid-19 je ZSPG sodelovalo pri pripravi navodil in napotkov za uporabo zaščitne opreme, opreme za dekontaminacijo oseb ter dekontaminacijo objektov. Navodila so bila posredovana vsem poklicnim gasilskim enotam, ter objavljena in redno ažurirana na spletni strani ZSPG.

**Gorsko reševalno službo** (v nadaljnjem besedilu: GRS) kot enotno javno službo na območju celotne države organizira Gorska reševalna zveza Slovenije(v nadaljnjem besedilu: GRZS)v okviru 17 društev in postaj GRS ) s približno 600 gorskimi prostovoljnimi reševalci. GRZS je organizirana kot zveza samostojnih, prostovoljnih in nepridobitnih društev in postaj GRS, z registrirano gorsko reševalno dejavnostjo, ki opravljajo naloge ZRP v gorskem svetu in težko dostopnih terenih, po potrebi pa tudi ob naravnih in drugih nesrečah. GRZS je tudi članica Mednarodne komisije za reševanje v gorah (ICAR[[9]](#footnote-9)). Gorski reševalci pomagajo policiji pri iskanju pogrešanih oseb v gorskem svetu ter pri iskanju in reševanju zasutih oseb v snežnih plazovih. Država sofinancira njihovo delovanje, opremljanje in usposabljanje. Opazen je trend višanja števila reševanj v gorah, saj se je zaradi širjenja prostočasnih dejavnosti, ki se izvajajo v gorskem svetu in na drugih zahtevnih terenih (jadralno padalstvo, soteskanje, gorsko kolesarjenje in druge) razširilo področje delovanja gorskih reševalcev in povečalo tudi število reševalnih nalog in intervencij.

V obdobju 2016-2023 so gorski reševalci opravili v povprečju 722 intervencij letno, največ leta 2022, najmanj pa 2020.

**Jamarsko reševalno službo** (v nadaljnjem besedilu: JRS) kot enotno javno službo na območju celotne države organizira Jamarska zveza Slovenije (v nadaljevanju: JZS) z njenimi strokovnimi službami in članicami, jamarskimi društvi. JRS deluje iz 7 regijskih centrov z več kot 100 jamarskimi prostovoljnimi reševalci. Služba skrbi za neprekinjeno organizacijo dejavnosti, opremljanje in načrtno usposabljanje (tudi reševanje iz jamskih sifonov, sotesk, z žičnic in visokih zgradb), kar sofinancira tudi država.

Med leti 2017 in 2019 je URSZR v sodelovanju z JRS uspešno izvedla projekt prilagoditve enote jamarske reševanje službe za reševanje v tujih jamah (projekt SI CaveSAR IDAP) in to enoto za obdobje treh let vključila v ECPP. To je bila prva enota tega tipa (jamarsko reševanje), ki je bila vključena v ECPP s strani katerekoli članice mehanizma Unije na področju civilne zaščite in tudi prva enota, ki jo je Slovenija vključila v ECPP. V letu 2022 je bil uspešno zaključen postopek ponovnega certificiranja enote SI CaveSAR za vključenost v ECPP in je zaveza vključenosti enote v ECPP podaljšana do leta 2026.

V obdobju 2016-2023 so jamarski reševalci opravili v povprečju 21 intervencij letno, največ leta 2017, najmanj pa leta 2020.

**Podvodno reševalno službo** (v nadaljnjem besedilu: PRS) kot enotno javno službo na območju celotne države organizira Slovenska potapljaška zveza (v nadaljevanju: SPZ) v okviru 16 reševalnih postaj z več kot 130 prostovoljnih potapljačev reševalcev. Reševalne postaje PRS so organizacijsko oblikovane in združene v pet skupin reševalnih postaj po teritorialnem ključu: Primorska, Ljubljana in Gorenjska, Dolenjska in Posavje, Štajerska ter Pomurje in Podravje.

V obdobju 2016-2023 so podvodni reševalci opravili v povprečju 27 intervencij letno, največ leta 2022, najmanj pa leta 2017.

**Služba za zaščito in reševanje ob ekoloških in drugih nesrečah na morju** je ustanovljena na podlagi dogovora med ministrstvi in dopolnjuje druge poklicne službe in organizacije, pristojne za ukrepanje ob nesrečah na morju. Osnovna naloga službe je pomoč ostalim organom pri zajezitvi in odstranjevanju posledic večjega onesnaženja morja. Zaščito in reševanje ob ekoloških in drugih nesrečah na morju izvaja služba, ki jo organizira Uprava RS za pomorstvo.

**Rdeči križ Slovenije** (v nadaljevanju: RKS) je neodvisna in humanitarna organizacija nacionalnega pomena. Organiziran je kot zveza združenj, ki deluje v 12. regijah, 56. območnih združenjih in 916. krajevnih organizacijah RKS. RKS organizira poizvedovalno službo, ekipe prve pomoči pri območnih združenjih RKS, stacionarij in tri nastanitvene enote. Zagotavlja strokovno zdravstveno osebje za operativno delovanje mobilnega stacionarija in nastanitvenega centra pri URSZR. RKS je bil aktivno vključen v odziv ob migracijah, epidemiji bolezni covid-19, poplavah ter zbiranju humanitarne pomoči za prizadete v vojni v Ukrajini.

**Nujna medicinska pomoč** (v nadaljevanju: NMP) je poklicna reševalna služba za izvajanje nujnih zdravstvenih storitev, organizirana v mrežo enot NMP, ki neprekinjeno delujejo na 54. lokacijah oziroma v dnevnem času na 63. lokacijah. Za zagotavljanje enake dostopnosti do nujne medicinske pomoči, nujnih, nenujnih in sanitetnih prevozov pacientov na območju celotne države je bila pod okriljem Univerzitetnega kliničnega centra Ljubljana leta 2018 vzpostavljena Dispečerska služba zdravstva, ki deluje v dveh operativnih centrih v Ljubljani in Mariboru. Helikopterska NMP je delovala iz dveh baz, Brnika in Maribora.

**Komisija za reševalne pse pri Kinološki zvezi Slovenije (**vnadaljnjem besedilu **KRP – KZS)** in **Zveza reševalnih psov Slovenije** **(**v nadaljnjem besedilu **ZRPS)** zagotavljata skupno okoli 170 reševalnih psov za različne naloge ZRP, ki sodelujejo predvsem v iskalnih intervencijah ob iskanju pogrešanih oseb.

V obdobju 2016-2023 so reševalci s psi opravili v povprečju 130 intervencij letno, največ leta 2021, najmanj pa 2020. Sodelovali so tudi na mednarodni vaji »SIQUAKE 2020« ter drugih večjih aktivnostih (vajah, Bogatajevih dnevih zaščite in reševanja…), ki jih je organizirala oziroma na njih sodelovala URSZR.

**Pripadniki enot za postavitev začasnih prebivališč – Zveze tabornikov Slovenije (**vnadaljnjem besedilu **ZTS) in Združenja Slovenskih katoliških skavtinj in skavtov (**vnadaljnjem besedilu **ZSKSS)**  so aktivno sodelovali pri postavitvi in vzdrževanju mobilnega stacionarija, ki je bil postavljen v Ljubljani v času epidemije bolezni covid-19. Ekipe ZTS in ZSKSS so sodelovale tudi na mednarodni vaji »SIQUAKE 2020«. V letu 2022 so taborniki v okviru vseslovenskega taborjenja »ZLET 2022« v okolici Cerknega izvedli večjo vajo, v kateri so preverili usposobljenost za vzpostavitev začasnih prebivališč ter upravljanje in vodenje začasnih nastanitev.

**Zveza radioamaterjev Slovenije** (vnadaljnjem besediluZRS), ki združuje 81 radioklubov, deluje po »Kodeksu aktivnosti radioamaterjev ob nesrečah in nevarnostih« za amatersko **r**adijsko **o**mrežje za nevarnost (Kodeks ARON). V obdobju 2016 do 2023 so se aktivno vključevali v odziv ob večjih požarih v naravnem okolju.

V naloge opazovanja iz zraka se vključujejo člani sedmih **letalskih klubov**. V letu 2022 so dalj časa aktivno izvajali opazovalne prelete na širšem območju Obale in Krasa. Intenzivnejše opazovanje iz zraka so opravljali ob vsakokratnih obdobjih razglašene velike požarne ogroženosti naravnega okolja.

Za koordiniran in strokoven odziv **Ekološkega mobilnega laboratorija** (vnadaljnjem besediluELME) je Inštitut Jožef Stefan v okviru obstoječih kapacitet izvedel reorganizacijo Mobilnega radiološkega laboratorija in vpeljali periodično dežurstvo treh intervencijskih ekip. Opredelili so naloge posameznih članov v ekipah ter uvedli enoten program usposabljanj za izvedbo nalog na terenu.

Na področju jedrske in sevalne varnosti so v ELME precejšnjo pozornost namenili dopolnjevanju, posodabljanju in akreditiranju postopkov za delo na terenu. Svojo zmogljivost so povečali z nakupom nove merilne opreme za radiološki laboratorij (masnega spektrometra, ramanskega analizatorja s sondami za oddaljeno vzorčenje, prenosnega plinskega kromatografa, analizatorja nevarnih snovi, merilnika hitrosti doze nevtronov, merilnika odstranljive radioaktivne kontaminacije ter prenosnega spektrometra sevanja gama).

**Policija** je za izboljšanje organizacije in vodenja večjih iskalnih akcij pogrešanih oseb v sodelovanju s silami za ZRP (vodniki reševalnih psov, GRS, JRS, gasilci…) pričela z izvajanjem strokovnih posvetov na temo iskanja pogrešanih oseb. Policisti in zaposleni v Ministrstvu za notranje zadeve so se udeležili usposabljanj o organizaciji in delovanju sistema VNDN, usposabljanj za člane regijskih štabov CZ ter sodelovali na vajah državnega, regijskega in lokalnega pomena, skladno z letnimi načrti vaj obrambnega sistema in sistema VNDN.

**SV** je, skladno z Zakonom o obrambi (Uradni list RS, št. 103/04 - uradno prečiščeno besedilo, 95/15 in 139/20) in Zakonom o službi v slovenski vojski (Uradni list RS, št. 68/07,58/08-ZSPJ-I in 121/21), vzdrževala usposobljenost in pripravljenost vojaških zmogljivosti za izvajanje nalog ob naravnih in drugih nesrečah. Dvonamenska oprema ji je omogočala, da je določene vojaške zmogljivosti uporabila za sodelovanje pri ukrepanju ob nesrečah.

S helikopterji so bili na področju ZRP aktivno vključeni 600 do 700 krat letno, od tega okoli 200 krat letno za reševanje v gorah, 450 krat letno za zagotavljanje helikopterske nujne medicinske pomoči, pet do desetkrat letno za gašenje požarov v naravnem okolju in enkrat letno za reševanje ob poplavah. SV je z letaloma F2000 EX Falcon in z letalom Turbolet L-410 (od maja 2022) izvedla do 20 prevozov za potrebe Zavoda RS za presaditev organov in tkiv. Med zimskimi in poletnimi počitnicami je bil na letališču na Brniku v pripravljenosti za ukrepanje ob nesrečah gorah.

V času epidemije bolezni covid- 19 in ob poplavah je SV za potrebe ZRP zagotavljala sile po Načrtu delovanja SV pri zaščiti, reševanju in pomoči ob naravnih in drugih nesrečah ( v nadaljevanju: Načrt VIHRA) , v katere so bile vključene zdravstvene, veterinarske, enote jedrske, radiološke, kemične in biološke obrambe (JRKBO), logistične in helikopterske enote za medicinsko evakuacijo (HE MEDEVAC). Zdravstvene zmogljivosti Vojaško zdravstvene enote (v nadaljevanju: VZE) so nudile podporo javnim zdravstvenim zavodom ob porastu števila hospitaliziranih zaradi bolezni covid-19. Izvajanje dezinfekcije, dezinsekcije in deratizacije je vodila Veterinarska enota ob podpori laboratorija JRKBO. V objektih SV so bili v skladu s potrebami oblikovani cepilni centri za prebivalce. V času epidemije bolezni covid -19 je letno sodelovalo v aktivnostih ZRP preko 100, ob poplavah pa ? pripadnikov SV.

**2.6 Usposabljanje**

Na področju usposabljanja je vzpostavljen celovit sistem katerega jedro predstavlja Izobraževalni center za zaščito in reševanje (v nadaljevanju ICZR) na Igu ter v enotah Pekre pri Mariboru in v Sežani. Enota v Logatcu, ki je bila namenjena začasni nastanitvi ogroženih in prizadetih oseb v primeru naravnih ali drugih večjih nesreč, sprejemu in namestitvi mednarodnih reševalnih enot za pomoč RS, usposabljanju za iskanje pogrešanih oseb, reševanju iz ruševin in za postavljanje začasnih bivališč, se po sklepu Vlade RS od leta 2016 uporablja kot Izpostava azilnega doma Urada RS za oskrbo in integracijo migrantov.

Pripravljen je bil Pravilnik o usposabljanju za vožnjo manjših gasilskih vozil, vozil policije, reševalnih vozil in intervencijskih vozil CZ (uradni list RS, št.157/29). Skladno z določili 58.a člena Zakona o voznikih (Uradni list RS, št.92/22 uradno prečiščeno besedilo in 153/22) je bil izveden javni razpis za podelitev pooblastil za izvajanje usposabljanja in preverjanja usposobljenosti voznikov. Pooblastila so bila podeljena šestim izvajalcem usposabljanja, URSZR je po uspešno zaključenem usposabljanju izdala 53 potrdil.

V ICZR so bila izvedena načrtovana uvajalna, temeljna in dopolnilna usposabljanja pripadnikov sil za ZRP, poklicnih gasilcev in prostovoljnih gasilcev »gasilskih enot širšega pomena (v nadaljevanju: GEŠP) ter zagotovljeni pogoji GZS za izvajanje usposabljaj prostovoljnih gasilcev.

Veljavnih je 112 programov usposabljanj, ki so namenjeni različnim ciljnim skupinam v sistemu VNDN. Različnih oblik usposabljanj se je v tem obdobju udeležilo 127.039udeležencev, kar pomeni nekaj več kot 21.000 letno, pri čemer prevladujejo prostovoljni gasilci. V letih 2020 in 2021) so bila usposabljanja prilagojena veljavnim ukrepom za preprečevanje širjenja bolezni covid -19. Vsako leto je bilo izvedeno usposabljanje kandidatov za pridobitev poklica gasilec, v letu 2021 je bilo izvedeno usposabljanje kandidatov za opravljanje strokovnega izpita za predstojnike poklicnih gasilskih enot, v letu 2022 sta bili izvedeni prvo usposabljanje poveljnikov, ki v poklicnih gasilskih enotah opravljajo naloge operativnih vodij in prvo usposabljanje za uporabo gasilskih avtolestev. Povečan je bil obseg usposabljanj na daljavo. Pri izvedbi usposabljanj je letno sodelovalo okoli 150 zunanjih predavateljev, inštruktorjev in drugih strokovnjakov. V osnovnih šolah se je na podlagi potrjenega učnega načrta nadaljevalo izvajanje izbirnega predmeta VNDN in usposabljanje učiteljev.

V ICZR na Igu je bila postavljena »Požarna hiša 3«, začasne garderobe s tuši in nabavljena vozila za posredovanje ob nesrečah z nevarnimi snovmi, za tehnično reševanje, logistiko in avto lestev. Posodobljene je bil način vodenja evidence usposabljanj in prijave ter zagotovitev pogojev za izvajanje usposabljanj na daljavo.

MO v sodelovanju z URSZR je v okviru Načrta za okrevanje in odpornost (NOO) in v okviru Evropske kohezijske politike 2021-2027 (EKP2021-2027) načrtovalo gradnjo Nacionalnega centra Civilne zaščite, Vseslovenskega centra za protipoplavno zaščito, Vseslovenskega centra za požare v naravnem okolju in Vseslovenskega centra za žled in ujme . URSZR je za ta namen pridobila določen del evropskih finančnih sredstev za vzpostavitev navedenih centrov do leta 2026. V letih 2021 in 2022 so bile izvedene aktivnosti za posamezne centre povezane z zagotavljanjem zemljišč za njihovo gradnjo, pripravo pobud za spremembe občinskih prostorskih in podrobnih prostorskih načrtov, pridobivanjem idejnih zasnov prostorske umestitve, arhitekturnih rešitev ter projektne in investicijske dokumentacije.

GZS je usposabljanja prostovoljnih gasilcev izvajala po prenovljenih programih temeljnega usposabljanja prostovoljnih gasilcev, s poenotenjem programov usposabljanja in nadzorom nad izvedbo programov je zagotavljala poenotenje ravni znanja udeležencev v državi, veliko skrb je posvečala tudi pripravi gradiv in aktivnostim za seznanitev predšolske in šolske mladine za pridobitev znanja in veščin s področja požarne varnosti in VNDN.

V tem obdobju so bili iz sredstev požarne znamke in požarnega sklada v sodelovanju z lokalnimi skupnostmi zgrajeni štirje gasilski regijski vadbeni poligoni v Ormožu, Radljah ob Dravi, Jesenicah in Grosuplju. Zagotovljena je bila informacijska tehnologija za izvajanje videokonferenc (za vse PGD) in usposabljanje na daljavo.

Uprava RS za jedrsko varnost je organizirala in sodelovala na domačih in mednarodnih vajah ter izvajala tehnična in vsebinska usposabljanja za člane Skupine za obvladovanje izrednega dogodka in skrbela za prenos znanja me zaposlenimi.

NIJZ je organiziral redni seminar iz Katastrofne medicine za specializante javnega zdravja ter teoretično simulacijsko vajo s scenarijema izbruha visoko nalezljive bolezni s sumom na bioterorizem in požar v kemijskem obratu s tveganjem za okolje in zdravje ljudi, ki je bila osnova za pripravo izhodišč za postavitev sistema interdisciplinarnega odzivanja na nesreče. Leta 2019 je bila izvedena simulacijska vaja v sodelovanju z Upravo za varno hrano, veterinarstvo in varstvo rastlin (v nadaljevanju: UVHVVR).

Pripravljene so bile Smernice za načrtovanje, usposabljanje in izvajanje psihosocialne pomoči ob nesrečah (sklep Vlade RS št. 843-25/2015-25 z dne 24. 10. 2018) in, za pomoč reševalcem za uspešno spoprijemanje s stresom z vidika preventive oziroma prožnosti na krizne dogodke oziroma po zahtevnejših intervencijah, oblikovan priročnik Psihosocialna pomoč po nesrečah in drugih kriznih dogodkih, štiri zgibanke in aplikacija za pametne telefone Stres.

V ICZR so se po treh verificiranih programih usposabljali reševalci in zaupniki za izboljšanje posameznikove pripravljenosti na stresne dogodke: Program uvajalnega usposabljanja o psihosocialni pomoči, Temeljni program usposabljanja za ravnanje ob stresu in Program dopolnilnega usposabljanja o psihosocialni pomoči.

Člani Enote za psihološko pomoč Civilne zaščite so izkušnje z dajanjem psihološke pomoči za reševalce pridobivali na domačih in mednarodnih vajah.

Vsako leto so se organizirale in izvajale vaje na lokalni, regijski in državni ravni. V vajah celovitega preverjanja pripravljenosti na naravne in druge nesreče je bil poudarek na preverjanju pripravljenosti za odziv na vremensko pogojene nesreče, množične nesreče v prometu in druge nesreče, za katere so pripravljeni državni načrti zaščite in reševanja.

**2.7 Zaloge materialnih sredstev**

Na področju oblikovanja in zagotavljanja državnih rezerv materialnih sredstev je bil v letu 2018 pripravljen »Program oblikovanja državnih rezerv materialnih sredstev za zaščito, reševanje in pomoč v obdobju 2018 – 2022« in spremljajoči investicijski dokumenti. Program določa sklope opreme za primer različnih nesreč.

Državni logistični center in celotna logistična podpora v CZ je bila v obdobju 2016-2022 z zagotavljanjem opreme in sredstev večkrat ključna odzivna dejavnost, in sicer pri zagotavljanju nastanitev migrantov v obdobju 2016-2017 in v obdobju bolezni covid -19 , ko je Državni logistični center postal osrednje distribucijsko skladišče za različno opremo za osebno zaščito v državi. V okviru evropske kohezijske politike 2014-2020 je MO v sodelovanju z URSZR pridobilo finančna sredstva za nakup opreme za izvajanje nalog na ZRP ob poplavah na državni, regionalni in lokalni ravni. Z dobavitelji so bile sklenjene pogodbe za nakup 40 specialnih tovornih vozil, 164 namenskih menjalnih nadgradenj in 10 priklopnih visoko zmogljivih črpalnih enot. Rok za dobavo vse opreme je do konca oktobra 2024.

Na področju priprav na požare v naravnem okolju je bila v letu 2021, v okviru obnove Gozdnogospodarskih območij (GGN) za obdobje 2021-2030, pripravljena posodobljena »Karta požarne ogroženosti gozdov«, ni pa bil izdelan model za napovedovanje širjenja gozdnega požara.

Na področju pripravljenosti za ukrepanje ob izbruhih nevarnih rastlinskih bolezni in škodljivcev je Zavod za gozdove Slovenije (v nadaljevanju: ZGS) sodeloval z UVHVVR in Geodetskim inštitutom Slovenije (v nadaljevanju: GIS) pri izdelavi akcijskih načrtov za ukrepanje v primeru vnosov karantenskih škodljivih organizmov po predpisih o zdravju rastlin (nosilec UVHVVR).

Na področju priprav na nenadna onesnaženja morja je Uprava RS za pomorstvo (v nadaljevanju: URSP) v sodelovanju z URSZR v obdobju 2016-2023 v programu nacionalnega pomena za izboljšanje priprav ob nenadnem onesnaženju morja izvedla petnajst usposabljanj v sodelovanju s Službo varovanja obalnega morja (SVOM) in enoto CZ za ukrepanje ob nesrečah na morju ter aktivno sodelovala na mednarodni vaji »Adriatic 2018« v Splitu. Nabavljeno je bilo specializirano plovilo (SI-20) za odpravljanje posledic onesnaženja na morju, ki je multimodalno in se lahko uporablja za različne potrebe URSP (odstranjevanje ovir na morju, postavljanje objektov za varnost plovbe, gašenje požarov na morju, iskanje in reševanje...). Poleg tega je bilo nabavljeno še specializirano plovilo (SI-21) za hitre intervencije na obali. Nabavljeno je bilo tudi specializirano plovilo za iskanje in reševanje, redne kontrole na morju in hitre intervencija (SI-11) in vzpostavljen Center RS za nadzor prometa in upravljanje v kriznih situacijah na morju.

**2.8 Raziskovalno razvojne naloge in projekti**

Razvojno raziskovalne naloge in nacionalni projekti so bili večinoma financirani iz nacionalnega proračuna, delno tudi iz ciljno raziskovalnega programa in sredstev požarnega sklada. Evropski projekti so potekali v dveh okvirih: iz centraliziranih skladov in programov (mehanizem Unije na področju civilne zaščite, okvirni program za raziskave in inovacije Obzorja, instrument za predpristopno pomoč IPA, sklad za notranjo varnost ISF, LIFE in drugi) ter v okviru decentraliziranih skladov (evropska kohezijska politika, vključno z evropskim teritorialnim sodelovanjem – programi Interreg).

Izvedeni **evropski in nacionalni** *projekti* v obdobju 2016-2023, pri katerih so sodelovali URSZR in drugi deležniki sistema VNDN, so prispevali k temeljnim ciljem, in sicer:

* **nadgradnji informacijsko-komunikacijskega sistema** s projekti, katerih rezultati so bili: nadgradnja sistema za obveščanje in opozarjanje v primeru proženja zemeljskih plazov; študija učinkovite uporabe zaščitnih vodnih baraž ob onesnaženju celinskih voda; razvoj sodobnih informacijskih rešitev za vodenje in spremljanje intervencij; nadgradnja sistemov za daljinsko zbiranje podatkov in analizo; študija in pilotna postavitev nove eCall storitve za vozila; ter nadgrajeni sistemi za napovedovanje poplav in opozarjanje.
* **izboljšanju učinkovitosti in odzivnosti na sodobne vire ogrožanja** s projekti, katerih rezultati so obsegali: nadgradnjo sistema za določanje potresne ogroženosti in odzivnosti; oblikovanje celovitega modela vodenja odziva na nesreče; pripravo operativnih postopkov in smernic za odziv na posledice močnih padavin in hudournikov; pripravo in izvedba različnih dogodkov (delavnic in vaj) za povečanje pripravljenosti ter odzivne sposobnosti ob večjem potresu Sloveniji; izboljšanje odziva na nesreče/dogodke z grožnjo javnemu zdravju; vzpostavljenih pet terenskih eksperimentalnih geoloških laboratorijev v vzhodni Sloveniji za proučevanje nastanka skalnih podorov; izboljšanje varnosti prebivalcev s krepitvijo medsebojnega sodelovanja pri nesrečah na čezmejnem območju, predvsem pri požarih, poplavah, neurjih, potresih in drugih nesrečah.
* **Dopolnjevanju organiziranosti, opremljenosti in usposobljenosti reševalnih sestavov na ravni države in za sodelovanje v mehanizmu Unije na področju CZ** s projektoma adaptacija enote JRS za delovanje v mednarodnih reševalnih intervencijah ter adaptacija in povečanje operativne sposobnosti enot HCP. Vzpostavljeno je bilo tudi rescEU skladišče osebne zaščitne opreme za boj proti čezmejnim zdravstvenim grožnjam.
* **Projekti so prispevali tudi k** več namenskosti uporabe različnih tehničnih in drugih sredstev ter opreme, posodabljanju programov usposabljanja, pripravi novih programov, zagotavljanju aktivne vloge RS v mehanizmu Unije na področju civilne zaščite in izvajanju skupnih ukrepov na ravni EU, vključno s podporo državam Zahodnega Balkana, krepitvi sodelovanja s sosednjimi državami v okviru čezmejnih projektov, vzpostavitvi učinkovitega usklajevalnega mehanizma za sodelovanje Slovenije v mednarodnih reševalnih operacijah in dajanju pomoči drugim državam, znotraj mehanizma Unije na področju civilne zaščite ter sistema Organizacije združenih narodov (v nadaljevanju: OZN) za odzivanje na nesreče.

Izvedene **razvojno-raziskovalne naloge** so naslovile več kot 50 % tem, določenih v nacionalnem programu 2016-2022, in sicer:

* posodabljanje informacijskega sistema zaščite in reševanja ter njegovo povezljivost s ponudniki informacij in uporabniki;
* z uvedbo novih tehnologij in nadgradnjo sedanjih za dostop do podatkov in njihovo izmenjavo;
* z razvojem metod za ocenjevanje stopnje ogroženosti, npr. postopki izdelave kart območij geoloških nevarnosti, ki so v podporo CZ pri ustreznem ukrepanju;
* z nadgradnjo sistema za satelitsko daljinsko zaznavanje ob naravnih nesrečah in lasersko skeniranje pomembnih območij;
* z razvojem sodobnih metod in tehnologij za povečanje požarne varnosti;
* z zagotovitvijo učinkovitega ravnanja in ukrepanja ob onesnaženju celinskih voda z nevarnimi snovmi;
* s pripravo spletnih portalov z vsebinami, prek katerih bodo prebivalci lahko dostopali do informacij, ki se nanašajo na naravne in druge nesreče;
* z vzdrževanjem aplikacij, ki so bile pripravljene znotraj razvojnoraziskovalnih nalog;
* s priprava gradiv za programe temeljnih usposabljanj;
* s krepitvijo odpornosti lokalnih skupnosti na nesreče;
* z izdelanimi akcijski načrti za primere izkoreninjenja in zadrževanja širjenja invazivnih tujerodnih vrst in
* z izdelanim program svetovanja za varno in strokovno izvajanje ukrepov v varovalnih in zaščitnih gozdovih.

**2.9 Mednarodno sodelovanje**

RS je v obdobju 2016 do 2023 nadaljevala z mednarodnimi aktivnostmi v okviru dvostranskih sporazumov o sodelovanju na področju VNDN, ki so sklenjeni s 13. državami. Regionalno sodelovanje je potekalo v okviru Pobude za pripravljenost na nesreče in njihovo preprečevanje za Jugovzhodno Evropo ter v okviru makro regionalnih strategij.

RSse je aktivno vključevala v skupna prizadevanja za krepitev mehanizma Unije na področju CZ kot temeljne podlage za učinkovito nudenje mednarodne pomoči in odzivanje na velike nesreče. V okviru predsedovanja Slovenije Svetu EU v letu 2021 je RS pričela z oblikovanjem ciljev Unije za odpornost na nesreče na področju CZ. Prizadevala si je tudi za pospeševanje procesa priključitve Albanije, Bosne in Hercegovine ter Kosova v mehanizem Unije na področju CZ, v katerega sta se Albanija in Bosna in Hercegovina v letu 2021 tudi priključili.

Kot članica Organizacije združenih narodov je sodelovala na področju implementacije Sendajskega okvira za zmanjšanje tveganj nesreč 2015-2030, smernic Mednarodne svetovalne skupine za iskanje in reševanje (International Search and Rescue Advisory group - INSARAG) ter konvencij OZN na področju varstva pred nesrečami. V zvezi z implementacijo Sendajskega okvira za zmanjšanje tveganj nesreč 2015-2030 je Slovenija vzpostavila sistem za poročanje v spletni poročevalski sistem Sendajski monitor in je od leta 2018 vanj tudi redno poročala. Geološki zavod je v letu 2017 sodeloval pri organizaciji in izvedbi 4. svetovnega foruma o zemeljskih plazovih v Ljubljani ter bil glavni organizator 3. Regionalnega simpozija o zemeljskih plazovih v Jadransko-balkanski regiji v Ljubljani.

Slovenija je spremljala tudi aktivnosti NATA s področja odpornosti na vse vrste kriz in nesreč in se vključevala v izvajanje ukrepov za krepitev civilne odpornosti na nesreče. Gostila je misijo za področje preverjanja pripravljenosti na jedrske in radiološke nesreče Mednarodne agencije za atomsko energijo (EPREV). Državni organi in druge organizacije za zagotavljanje jedrske in sevalne varnosti ter fizičnega varovanja so bili kljub pandemiji bolezni covid-19 dejavni v združenjih in institucijah WENRA, ENSRA, HERCA in tudi v njihovih delovnih skupinah. Prav tako so sodelovali v posvetovalnem odboru raziskovalnega programa Euratom - Cepitev in spremljali delo odbora Evropskega instrumenta za mednarodno sodelovanje na področju jedrske varnosti.

Ministrstvo za zunanje zadeve je, kot nacionalni koordinator mednarodnega razvojnega sodelovanja in humanitarne pomoči RS, nadaljevalo z delom na področju mednarodnega sodelovanja, tudi v povezavi z zmanjšanjem tveganj nesreč. Skladno s tem je bila leta 2016 v okviru Svetovnega humanitarnega vrha sprejeta zaveza, da bo Slovenija namenjala 10 % svoje humanitarne pomoči v obliki preventivnega delovanja in zmanjšanja tveganj nesreč. Omenjeno področje je bilo vključeno tudi v Resolucijo o mednarodnem razvojnem sodelovanju in humanitarni pomoči RS (Uradni list RS, št. 54/17). »Strategija mednarodnega razvojnega sodelovanja in humanitarne pomoči RS« (sprejeta na Vladi RS, 2018) določa, da bo Slovenija za področje preventivnega delovanja namenjala vsaj 10 % svoje humanitarne pomoči. Slovenija je omenjeni cilj do leta 2019 redno dosegala (v letu 2019 je za ta namen zagotovila 11,6 % humanitarne pomoči). V letu 2020 pa se je zaradi visokega deleža pomoči, ki je bil namenjen obvladovanju epidemije bolezni covid -19 pa tega cilja ni dosegla, enako tudi v letu 2021, ko je bilo v ta namen zagotovljenih le 6% humanitarne pomoči.

Slovenija je spremljala prošnje za mednarodno pomoč ob velikih naravnih in drugih nesrečah v okviru mehanizma Unije na področju CZ, OZN in NATO za odzivanje na nesreče ter dvostranskega in regionalnega sodelovanja. Kot je razvidno iz grafa št. 1, je RS pomoč največkrat nudila v obliki materialnih sredstev in nekajkrat v obliki pomoči strokovnjakov in enotah ZRP.



*Graf št. 1 :Zagotovljena mednarodna pomoč RS v obdobju 2016-2023*

V letih 2016 do 2023 je RS skladno s sprejetimi sklepi Vlade RS 54-krat zagotovila reševalno ali materialno pomoč ter pomoč strokovnjakov ob večjih nesrečah v regiji in širše: enajstkrat v primeru potresa, dvakrat v primeru iskanja pogrešane osebe, sedemkrat v primeru poplav, petkrat v primeru migracij, enkrat v primeru eksplozije, 16-krat v primeru epidemije bolezni covid-19, trikrat v primeru požarov v naravnem okolju, enkrat v primeru tropskega ciklona, osemkrat v primeru vojne v Ukrajini ter enkrat v primeru sočasne epidemije covid-19 med migracijskim valom.

Zagotavljanje mednarodne pomoči je v obdobju 2016-2023 zaznamoval trikratni porast odzivanja na prošnje za mednarodno pomoč po letu 2019. Povečanje odziva je posledica epidemije bolezni covid-19, vojne v Ukrajini ter tudi potresa v Turčiji. Dodatno zagotavljanje mednarodne pomoči je v obdobju 2016-2023 zaznamovala tudi geografska širitev območja, kamor je RS nudila pomoč. Pred letom 2018 se je RS pretežno odzivala na prošnje za mednarodno pomoč v bližnji soseščini ter na Zahodnem Balkanu, po letu 2019 pa tudi na prošnje bolj oddaljenih držav (npr. Nigerija, Mozambik, Haiti, Nepal, Madagaskar).

Leta 2022 je URSZR za učinkovitejše nudenje mednarodne pomoči pripravila »Postopkovnik za nudenje reševalne pomoči ob naravnih in drugih nesrečah v tujini«.

V obdobju 2016 do 2023 je RS za mednarodno pomoč v zaprosila osemkrat, in sicer petkrat zaradi požarov v naravnem okolju, dvakrat zaradi epidemije bolezni covid-19 in enkrat zaradi poplav. RS je tako pri zagotavljanju kot pri zaprošanju za mednarodno pomoč aktivnosti prednostno izvajala prek mehanizma Unije na področju civilne zaščite ter le izjemoma v okviru dvostranskega sodelovanja ali v okviru NATO.

RS je sodelovala pri prenovi skupnega informacijsko-komunikacijskega sistema EU in si prizadevala za izboljšano čez-sektorsko sodelovanje ob zagotavljanju mednarodne reševalne pomoči. V programu usposabljanja mehanizma Unije na področju CZ je bilo usposobljenih 75 slovenskih strokovnjakov, dodatnih 61 strokovnjakov je bilo usposobljenih v programu usposabljanj Pobude za pripravljenost na nesreče in njihovo preprečevanje v Jugovzhodni Evropi. V skupni nabor zmogljivosti mehanizma Unije na področju CZ je RS prispevala svoje enote in strokovnjake.

Na področju jedrske varnosti je URSJV pri Mednarodni agenciji za atomsko energijo (v nadaljevanju: IAEA) letno posodabljal bazo razpoložljivih sredstev in znanj, ki jih državi lahko nudijo prek sistema mednarodne pomoči Response and assistance Network (RANET). Postopki nudenja mednarodne pomoči so se letno preverjali na mednarodni vaji »ConvEx«. URSJV je redno posodabljala navodilo »Obveščanje IAEA in sosednjih držav ter mednarodna pomoč RANET«, ki vsebuje navodila glede nudenja mednarodne pomoči ter seznam kapacitet, ki bi jih RS lahko ponudila drugim državam v primeru prošnje za pomoč.

V NIJZ je bilo vzpostavljeno neprekinjeno delovanje Nacionalne kontaktne točke, ki omogoča neprekinjeno dosegljivost in sprejemanje ter posredovanje informacij Svetovni zdravstveni organizaciji o tveganjih za javno zdravje v RS, ki ima lahko mednarodni vpliv in pomeni grožnjo za javno zdravje. V NIJZ tudi nacionalna kontaktna točka za Evropsko mrežo obveščanja (EWRS), ki je v pristojnosti Evropske komisije in po Sklepu komisije iz leta 2013 (1082/2013) narekuje poročanje o vseh vrstah čezmejnih tveganj.

1. **TEMELJNI CILJI VARSTVA PRED NARAVNIMI IN DRUGIMI NESREČAMI**

Na podlagi ocen tveganj in zmožnosti obvladovanja tveganj nesreč, ocen ogroženosti, ocene stanja sistema VNDN ter glede na razpoložljive človeške, finančne in materialne vire, so **temeljni cilji** v srednjeročnem obdobju od 2024 do leta 2030, ki ga zajema ta nacionalni program naslednji:

* nadaljnja krepitevpoznavanja in razumevanja tveganj nesreč in zmožnosti obvladovanja tveganj nesreč je ključnega pomena tako za celostno obvladovanje tveganja nesreč kot za učinkovito načrtovanje pripravljenosti na nesreče in odziva nanje. Nove globalne grožnje, podnebne spremembe, energetska kriza, poglabljajoča revščina in drugi izzivi sodobnega časa postavljajo odločevalce in izvajalce v sistemu varstva pred naravnimi in drugimi nesrečami pred nove izzive.
* nadaljnjakrepitev obvladovanja tveganj nesreč predvsem na področju preventive, kot tudi na področjih preprečevanja, blaženja, pripravljenosti, odziva in sanacije je potrebna, ker pospešuje skupno delovanje in partnerstvo pri vseh mehanizmih in institucijah za izvajanje instrumentov, pomembnih za zmanjšanje tveganj nesreč in trajnostni razvoj.
* nadaljnje posodabljanje in priprava novih ocen ogroženosti in izdelava načrtov zaščite in reševanja na vseh ravneh načrtovanja (organizacije, lokalne skupnosti, država); državne ocene ogroženosti bodo tudi v prihodnje izhodišče za izdelavo načrtov zaščite in reševanja kot izhodišča za odziv na naravne ali druge nesreče, načrti zaščite in reševanja bodo osnova za načrtovanje odziva ob naravnih in drugih nesrečah, z njimi bodo jasno določene naloge izvajalcev določenih v načrtih, predstavljene ugotovljene vrzeli v silah in sredstvih za ZRP, vodenje ZRP in upoštevani vplivi podnebnih sprememb na nesreče.
* nadaljevanje dograjevanja in izboljšanje sistemov za opazovanje, obveščanje in alarmiranje ter informacijsko-komunikacijskega sistema VNDN.
* nadaljnja krepitev odpornosti posameznika in usmerjanje osebne in vzajemne zaščite, država in lokalna skupnost morata zagotoviti, da bo prebivalstvo na območju, ki bi ga lahko prizadela naravna ali druga nesreča, pravočasno obveščeno o nevarnostih in seznanjeno z ukrepi za preprečevanje nesreč, ravnaje med in po nesreči.
* nadaljevanje načrtnega posodabljanja programov usposabljanja, uvajanje sodobnih oblik usposabljanja, zagotavljanje materialnih in kadrovskih pogojev za izvedbo usposabljanj za ZRP.
* nadaljevati z aktivnostmi za zagotavljanje materialnih zmogljivosti za potrebe ZRP, oblikovanje in vzdrževanje državnih rezerv materialnih sredstev za primer naravnih in drugih nesreč in državnih blagovnih rezerv za potrebe ZRP.
* nadaljevala se bo optimizacija sil za ZRP na državni, regijski in lokalni ravni ter v gospodarskih družbah, zavodih in drugih organizacijah glede na sprejete in načrtovane nove normativne in druge rešitve, še posebej zmanjšanje sestave CZ in povečanje njene specializacije, povečanje sposobnosti za posebno zahtevne intervencije in za odzivanje na sodobne vire ogrožanja, še posebej s stališča podnebno pogojenih nesreč.
* nadaljevalo se bo usposabljanje komisij za ocenjevanje škode in za ocenjevanje poškodovanosti objektov ter zagotavljali primerni pogoji za njihovo delo. Uveden bo sistem izdajanja potrdil o usposobljenosti cenilcev na vseh ravneh ter oblikovana merila in določeni pogoji za dajanje državne pomoči po vrstah, ukrepih in višini ob različnih nesrečah, ki bodo zagotavljali enako obravnavo fizičnih in pravnih oseb ob različnih vrstah nesreč. Prav tako se bo uredilo način zbiranja podatkov in vrste opravičljivih interventnih stroškov (stroškov intervencij ob velikih nesrečah).
* nadalje se bo krepilo mednarodnega sodelovanja na področju VNDN in zagotavljali pogoji za učinkovito nudenje ali sprejemanje mednarodne pomoči ob naravnih in drugih nesrečah.
* nadaljevalo se bo načrtno izvajanje razvojno-raziskovalnih projektov, ki vključujejo razvojno-raziskovalne naloge in projekte, ki se financirajo iz integralnega proračuna in evropskih sredstev.
* zagotovljen bo ustrezen in kvaliteten nadzor nad izvajanjem predpisov za VNDN.
* nadaljevale se bodo aktivnosti in spodbude za iskanje ustreznih mehanizmov za zavarovanje in druge oblike prenosa tveganj nesreč, za porazdelitev tveganj in sprejemanje določene ravni tveganj ter finančno zaščito, tako pri javnih kot zasebnih naložbah, z namenom zmanjšanja finančnih posledic nesreč v urbanih in podeželskih okoljih na državo. Krepilo se bo medresorsko in medsektorsko sodelovanje v državi, saj je zmanjševanje tveganj nesreč skupna odgovornost Vlade RS, ministrstev in vladnih služb kot tudi nevladnih društev in organizacij V skladu s priporočili Urada Združenih narodov za zmanjšanje tveganj nesreč (UN DRR) se ustanovi Nacionalna platforma za zmanjšanje tveganj nesreč, ki deluje kot mehanizem za posvetovanje in usklajevanje političnih smernic na področju zmanjšanja tveganj nesreč. Platforma je  večsektorske in interdisciplinarne narave, z udeležbo javnosti, predstavnikov lokalnih skupnosti, zasebnega sektorja, civilne družbe in ostalih za to področje pristojnih deležnikov  v državi.
* z razvojnimi vizijami in usmeritvami bo izvedena celovito reforma organizacije in delovanja operativnih enot CZ, s posebnim poudarkom na področju požarov v naravnem okolju, žleda in ujm, hkrati pa bo reorganiziran sistem vodenja enot ter posodobljen koncept vključevanja vseh aktualno razpoložljivih človeških in tehničnih kapacitet SV in Policije ter drugih sestavov pri organiziranju, vodenju ter odzivu na naravne nesreče na vseh nivojih.
* na področju varstva pred požarom je treba tudi v prihodnje slediti razvoju stroke in normativnim ureditvam na različnih področjih, ki jih združuje Zakon o varstvu pred požarom. Poseben poudarek je treba nameniti prilagoditvi razvoja stroke in dejanskim

potrebam predvsem na področju preventivnih ukrepov, kar ima še toliko večjo težo ob

vse večjih tržnih pritiskih tako na področju izvajanja storitev, kot na področju proizvodov. K slednjemu pripomorejo tudi zahteve EU s prostim pretokom blaga in storitev. Poudarek je treba nameniti načrtovanju posegov v prostor, še kako aktualno je zagotavljanje potrebnih količin vode za gašenje. Intenzivirati je treba napore za usposabljanju laične javnosti za izvajanje ukrepov varstva pred požarom. Dvigniti je treba raven izvajanja ukrepov varstva pred požarom na vseh nivojih in strukturah s poudarkom na cost-benefit analizi. Posebno pozornost je treba nameniti vgrajenim sistemom aktivne požarne zaščite in izvajalcem posameznih ukrepov varstva pred požarom tudi z vidika pooblastil in prostega pretoka izvajanja storitev na notranjem trgu.

**4. RAZVOJ OPAZOVALNIH, INFORMACIJSKIH, KOMUNIKACIJSKIH, LOGISTIČNIH IN DRUGIH SISTEMOV ZA POTREBE ZRP**

Zagotovljena bo uporaba podatkov iz interneta stvari za zgodnjo zaznavo dogodkov in nesreč ter ovrednotenje podatkov pridobljenih iz drugih predvsem subjektivnih virov, hitra in učinkovita izmenjava podatkov, učinkovite in uporabne aplikacije in storitve, posodabljanje sistema opazovanja terena na območju ogroženem s požari v naravnem okolju z avtomatskim monitoringom, detekcijo in možnostjo usmerjanja enot na terenu (droni, sateliti, letala, helikopterji).

Souporaba skupnih državnih komunikacijskih in informacijskih sistemov ter omrežij VNDN, tudi znotraj tako imenovanih informacijskih oblakov, bo mogoče pod pogoji zagotavljanja vsaj enake oziroma boljše kakovosti storitev, ob upoštevanju posebnosti sistema VNDN, kot enega izmed sistemov nacionalne varnosti ter iz tega izhajajoče potrebe po avtonomnosti. Znotraj skupnih omrežij oziroma omrežij v informacijskem oblaku je treba vzpostaviti virtualno omrežje, ki bo prednostno in z zahtevano kakovostjo storitve omogočalo uporabo elektronskih komunikacij za vodenje ter prenos podatkov v sistemu opazovanja, obveščanja, opozarjanja in alarmiranja. V tako vzpostavljenem virtualnem omrežju bo zagotovljena razpršenost ključnih podatkov na način, da bodo ti lokalno dostopni tudi ob izpadu ali preobremenjenosti informacijsko komunikacijskih povezav. Za načrtovanje, postavitev, delovanje in vzdrževanje enotnega virtualnega omrežja za VNDN bo skrbela URSZR. Ta bo tudi določala tehnične pogoje za vključevanje drugih sistemov v to omrežje.

Nadaljevala se bo izgradnja učinkovitega sistema javnega obveščanja in alarmiranja, učinkovito obveščanje javnosti prek različnih informacijskih kanalov, učinkovite in ljudem prijazne storitve komunikacije v sili na številki 112, samodejno ukrepanje ob pomoči umetne inteligence.

Zaradi vse večje količine podatkov, ki jih morajo obdelati v centrih za obveščanje ter težnjah po skrajševanju trajanja intervencij bodo s pomočjo umetne inteligence uvedene rešitve in nove storitve s katerimi bodo avtomatizirani postopki za ukrepanja v centrih za obveščanje. Pomembno vlogo pri tem bo imel prihodnji sistem za podporo ukrepanju, ki bo združeval vse dosedanje sisteme za vodenje intervencij, hkrati pa je tudi pogoj za uvajanje novih storitev, še zlasti na področju klica v sili na številki 112. Kakovost reševanja se iz leta v leto povečuje, nanjo poleg sodobnih reševalnih tehnik in opreme bistveno vplivajo tudi kratki odzivni časi enot za ZRP, zato kakovostne in pravočasne začetne informacije igrajo ključno vlogo.

Souporaba skupnih državnih komunikacijskih in informacijskih sistemov ter omrežij VNDN, tudi znotraj tako imenovanih informacijskih oblakov, bo mogoče pod pogoji zagotavljanja vsaj enake oziroma boljše kakovosti storitev, ob upoštevanju posebnosti sistema VNDN, kot enega izmed sistemov nacionalne varnosti ter iz tega izhajajoče potrebe po avtonomnosti. Znotraj skupnih omrežij oziroma omrežij v informacijskem oblaku je treba vzpostaviti virtualno omrežje, ki bo prednostno in z zahtevano kakovostjo storitve omogočalo uporabo elektronskih komunikacij za vodenje ter prenos podatkov v sistemu opazovanja, obveščanja, opozarjanja in alarmiranja. V tako vzpostavljenem virtualnem omrežju bo zagotovljena razpršenost ključnih podatkov na način, da bodo ti lokalno dostopni tudi ob izpadu ali preobremenjenosti informacijsko komunikacijskih povezav. Za načrtovanje, postavitev, delovanje in vzdrževanje enotnega virtualnega omrežja za VNDN bo skrbela URSZR. Ta bo tudi določala tehnične pogoje za vključevanje drugih sistemov v to omrežje.

Na področju logističnih sistemov bodo aktivnosti usmerjene v učinkovito logistično podporo silam za ZRP in delovanje URSZR. Uvedba učinkovite logistične zmogljivosti bo temeljila na optimizaciji celovitega upravljanja, pri čemer bo osrednjo vlogo imel Državni logistični center z dvema izpostavama. Organizacijo tega centra z osrednjim skladiščem na lokaciji v Rojah bodo dopolnjevali regijski logistični centri (glede na oceno ogroženosti in infrastrukturne danosti), ki bodo skupaj sestavljali teritorialno logistično podporo silam za ZRP. Tako bodo izpolnjeni pogoji za neprekinjeno učinkovito logistično podporo silam za ZRP ob naravnih in drugih nesrečah.

Vzpostavljeni bodo infrastrukturni in informacijsko-komunikacijski pogoji ter logistika za dolgoročno združevanje in razvoj prostorskih, tehničnih, logističnih in drugih zmogljivosti gasilcev, NMP, CZ, RKS in drugih reševalnih služb na skupnih lokacijah oziroma v skupnih objektih zaradi povečevanja racionalnosti, učinkovitosti, pa tudi hitrejše odzivnosti ob različnih vrstah nesreč. Vzpostavljen bo Nacionalni center CZ v sklopu katerega bodo zagotovljeni infrastrukturni pogoji za delovanje ključnih struktur področja ZRP, URSZR in javnih služb za zaščito in reševanje (GZS, GRZS, JRS, PRS …), nacionalni operativni center s spremljajočo infrastrukturo (podpora odločanju po vključenih resorjih in področjih), simulacijski center (usposabljanje vodilnih kadrov v državi in širši regiji za vodenje odziva na nesreče), situacijski center (spremljanje situacije v državi in širši regiji), center za spremljanje in koordinacijo logističnih operacij, vsebinsko in organizacijsko prenovljen CORS, ki je tudi kontaktna točka za izmenjavo podatkov o ogroženosti in naravnih ter drugih nesrečah s sosednjimi in drugimi državami ter mednarodnimi organizacijami, prenovljen in razširjen Državni logistični center v Ljubljani za potrebe hitrega odzivanja v primeru naravnih in drugih nesreč, zunanji podporni center Nuklearne elektrarne Krško, heliport in parkirni prostori, spremljajoči prostori za zagotavljanje samozadostnosti.

Pogoj za nemoteno delovanje Nacionalnega centra CZ in posledično koordiniran odziv v primeru nesreč vključuje poleg infrastrukturnih pogojev tudi vzpostavitev IKT omrežja v Nacionalnem centru CZ in nujne številke 112. Zagotovljena bo informacijsko-komunikacijska oprema, ki je nujna za delovanje IKT omrežja ter delovanje številke 112 na nacionalni ter regionalni ravni (vzpostavitev delovanja CORS in ReCO Ljubljana v Nacionalnem centru CZ). Navedeno bo doseženo z nakupom strojne računalniške, programske in mrežne opreme ter z nadgradnjo in povezljivostjo obstoječega omrežja ter aplikacij iz sredstev NOO.

Nadaljevale se bodo aktivnosti za zagotovitev odpornost IKT na nesreče in kibernetske napade z zagotavljanjem opreme in vzpostavitvijo postopkov za zvišanje odpornosti na kibernetske napade in ozaveščanjem uporabnikov storitev. Ohranjanje konvencionalnih IKT rešitev, kot rezervnih rešitev v primeru velikih naravnih in drugih nesreč in kibernetskih napadov.

4.1. **Vzpostavitev in dograjevanje infrastrukturnih in informacijsko-komunikacijskih pogojev za boljše spremljanje pripravljenosti in odziv sil za ZRP na podnebno pogojene nesreče**

Do leta 2030 bo izvedena celovita reforma organizacije in delovanja operativnih enot CZ, s posebnim poudarkom na področju požarov v naravnem okolju, žledu in ujmah. Izvedena bo reorganizacija sistema vodenja enot ter posodobljen koncept vključevanja vseh aktualno razpoložljivih človeških in tehničnih kapacitet SV ter drugih sestavov pri organiziranju, vodenju ter odzivu na naravne nesreče na vseh nivojih.

URSZR bo pripravila razdelilnik za razdelitev občinam 40 specialnih tovornih vozil,164 menjalnih nadgradenj in 10 priklopnih visokozmogljivih črpalnih enot, ki bo dobavljena v okviru NOO in bo namenjen zagotovitvi hitrega odzivanja in dostopnosti tako opreme kot ljudi, v primeru posredovanja, razporejena na lokacijah neposredne poplavne ogroženosti. Manjši del opreme (okoli 10%) bo ostal na lokacijah URSZR in bo namenjen usposabljanju ter »rezervnim kapacitetam«. Nova oprema bo prispevala k zmanjšanju negativnih posledic poplav in k omejevanju poplav ter s tem k zmanjšanju ogroženosti ljudi, živali, premoženja, kulturne dediščine in okolja. Vse navedeno pomeni manjšo škodo za družbo, povzročeno s strani poplav. Nova oprema prinaša tudi dodano vrednost za njene uporabnike, saj jim bo omogočila uspešno usposabljanje v luči tehnološkega napredka ter povečala stopnjo varnosti pri uporabi

URSZR bo intenzivirala aktivnosti za vzpostavitev Nacionalnega centra CZ in izgradnjo vseslovenskih centrov za protipoplavno zaščito, za velike požare v naravnem okolju. Za usposobljenost sil ZRP za odziv na poplave in velike požare v naravnem okolju bosta oblikovana (oziroma nadgrajena) dva programa, s katerima se bo dodatno usposobilo do 2000 udeležencev in sicer v obdobju izvajanja projekta, ki se sofinancira iz sredstev NOO, do 1000 udeležencev na program. Usposabljanji bosta oblikovani za pridobivanje specializiranih znanj, udeleženci pa se bodo pripravili za učinkovito odzivanje na različne posledice poplav in velikih požarov v naravnem okolju, timsko delo, prevzemanje odgovornosti, skrb za lastno varnost in varnost soudeležencev ter za delovanje v različnih oblikah sestavov enot za odziv na nesreče.

**5**. **RAZVOJ PREVENTIVNIH DEJAVNOSTI**

Na podlagi analiz vzrokov naravnih in drugih nesreč bodo identificirani ponavljajoči vzroki za nastanek nesreč, ki bodo upoštevani pri prenovi ocen tveganja za nesreče, korigiranju normativnih, organizacijskih, tehničnih in drugih ukrepov ter okrepitvi nadzora nad njihovim izvajanjem.

Preventivne ukrepe in dejavnosti z vidika učinkovitega preprečevanja nastanka nesreč se bo v zahtevanem obsegu upoštevalo na vseh resornih področjih pri dopolnjevanju ali spreminjanju sistemske in področne zakonodaje na državni in lokalni ravni, za učinkovito ZRP ter boljšo obnovo oziroma nadomestno gradnjo infrastrukture po nesreči.

Pri načrtovanju in urejanju prostora, naselij ter graditvi objektov, bodo uveljavljeni prostorski, urbanistični, gradbeni in drugi tehnični ukrepi z namenom preprečevanja oziroma zmanjšanja škodljivih vplivov naravnih in drugih nesreč ter omogočanja učinkovitega izvajanja ZRP. Zagotavlja se bodo tudi možnosti za razvoj območij, ki so namenjene delovanju sistema VNDN na državni ravni, to so območja, ki so stalno v uporabi za ZRP. Na njih se zagotavljajo pogoji za delovanje logističnih centrov in skladišč, centrov za usposabljanje, telekomunikacijskih objektov, območij za uničevanje neeksplodiranih ubojnih sredstev. Zaradi tehničnih in varnostnih razlogov se lahko na teh območjih opredeli omejena in nadzorovana raba. URSZR bo, kot nosilec urejanja prostora, skladno s pristojnostmi, še naprej sodelovala pri izdaji smernic in mnenj v postopku priprave prostorskih aktov

Aktivnosti bodo usmerjene v izboljšanje tehničnih in finančnih pogojev iz razpoložljivih EU sredstev za obvladovanje tveganj nesreč, v razvijanje področja načrtovanja in izvajanja ukrepov za preventivo in pripravljenost predvsem za nesreče, kot so poplave, potres, epidemije in pandemije nalezljive bolezni pri ljudeh, veliki požari v naravnem okolju in jedrska nesreča, deloma pa tudi za letalsko nesrečo, žled, terorizem, nesreče z majhno verjetnostjo, vendar hudimi vplivi, nesreče z večdržavnimi čezmejnimi vplivi, nesreče, ki jih povzročajo ali intenzivirajo podnebne spremembe.

Preventivne ukrepe in dejavnosti z vidika učinkovitega preprečevanja nastanka nesreč se bo v zahtevanem obsegu upoštevalo na vseh resornih področjih pri dopolnjevanju ali spreminjanju sistemske in področne zakonodaje na državni in lokalni ravni, za učinkovito ZRP ter boljšo obnovo oziroma nadomestno gradnjo infrastrukture po nesreči.

Pri sprejemanju normativnih, organizacijskih, tehničnih in drugih ureditev ali ukrepov na posameznih področjih se bodo prednostno upoštevali preventivni ukrepi, s katerimi se preprečuje nastanek nesreče oziroma zmanjšajo njene posledice.

Podnebne spremembe in dolgotrajna sušna obdobja predvsem v poletnih mesecih so že povzročale težave z oskrbo s pitno vodo, predvsem v Obalno Kraški regiji. Trendi in napovedi kažejo, da bo takih obdobij vedno več, zato je potreben celovit in sistemski pristop k zagotavljanju pitne vode za vse prebivalce RS.

Politike in prakse obvladovanja tveganj nesreč morajo temeljiti na razumevanju tveganj nesreč v vseh njegovih razsežnostih ranljivosti, zmožnosti njihovega obvladovanja, izpostavljenosti oseb in premoženja, značilnosti nevarnosti in okolja. Takšno znanje se lahko izkoristi za ocenjevanje tveganj pred nesrečo, za preprečevanje in blažitev nesreč ter za vzpostavitev in izvajanje ustrezne pripravljenosti in učinkovitega odziva na nesreče. Zmanjšanje tveganj nesreč prav tako učinkovito prispeva k trajnostnemu razvoju.

Nadaljevala se bo izdelava novih in revidiranje obstoječih ocen tveganj in zmožnosti obvladovanja tveganj nesreč kot ene izmed podlag pri izdelavi strateških državnih dokumentov na področju obvladovanja in zmanjševanja tveganj nesreč. Pri tem se bo upoštevala uporaba širšega nabora podatkov, priprava dodatnih in kakovostnejših scenarijev nesreč in analiz scenarijev nesreč, okrepilo se bo medsektorsko sodelovanje in vključevanje znanstvenih ustanov, prepoznalo se bo nesreče s ključnim tveganjem in nesreče z majhno verjetnostjo, vendar hudimi vplivi ter upoštevalo vplive podnebnih sprememb, ki lahko sprožijo ali intenzivirajo določene podnebno pogojene nesreče in spremenijo njihovo tveganje in nesreče z več-državnimi čezmejnimi vplivi.

Upoštevanje ocen tveganj in zmožnosti obvladovanja tveganj nesreč ter ocen ogroženosti pri sprejemanju normativnih, organizacijskih, tehničnih in drugih ukrepov, pri načrtovanju uporabe prostora, graditvi objektov ter usmerjanju posameznih dejavnosti in poenostavitvi postopkov pri pridobivanju soglasij za posege v prostor, ki so namenjeni preventivnemu VNDN (npr. protipožarne preseke in druge gozdne prometnice).

Ocene zmožnosti obvladovanja tveganj nesreč bodo predstavljale podlago za nadaljnje izboljševanje predvsem na področjih načrtovanja in izvajanja preventivnih ukrepov in pripravljenosti. Pomembno je, da se s pomočjo ocen razkrije oziroma ugotovi vrzeli na področju obvladovanja nesreč, kar je lahko podlaga za usmerjeno odpravo vrzeli.

Državna ocena tveganj za nesreče in Državna ocena zmožnosti obvladovanja tveganj za nesreče bosta v bodoče združeni v Državno oceno tveganj in zmožnosti obvladovanja tveganj nesreč in predvidoma dopolnjeni leta 2024, 2026 in 2029.

Določitev strateško pomembnih rezerv vodnih virov, priprava pregleda ranljivosti podzemnih vodnih virov za vodooskrbno v primeru izrednih dogodkov ter podlag za napovedovanje reakcijskega časa za ukrepanje v primeru onesnaženja vodnega vira, izdelava ocene možnih reakcijskih ukrepov in simulacije oskrbe z vodo v izrednih razmerah

Vzpostavljene bodo trajnih oblik sodelovanja z organizacijami, ki skrbijo za invalide, starejše osebe, ki so ključnega pomena pri ocenjevanju tveganj nesreč ter oblikovanju in izvajanju načrtov, prikrojenih njihovim posebnim zahtevam, vključno sistemi za zgodnje opozarjanje.

**6. RAZVOJ ZMOGLJIVOSTI TER SIL ZA ZAŠČITO, REŠEVANJE IN POMOČ**

**6.1 Načrti zaščite in reševanja**

Državne ocene ogroženosti bodo tudi v prihodnje izhodišče za izdelavo načrtov zaščite in reševanja kot izhodišča za odziv na naravne ali druge nesreče. Posodobljene bodo glede na nova spoznanja stroke in v določenih časovnih intervalih.

Državni načrti zaščite in reševanja bodo temeljni načrti za načrtovanje odziva ob naravnih in drugih nesrečah velikega obsega, nesrečah, ki lahko povzročijo veliko število ranjenih ali poškodovanih oziroma nesrečam, ki jih povzročijo sodobni viri ogrožanja. Usklajevanje načrtov s temeljnim načrtom bo stalna aktivnost, prav tako tudi posodabljanje načrtov oziroma izdelava novih načrtov glede na ocene ogroženosti.

Z vzpostavitvijo in dograditvijo Vseslovenskega centra za velike požare v naravnem okolju, Vseslovenskega centra za protipoplavno zaščito in Vseslovenskega centra za žled in ujme se bodo zagotovili infrastrukturni pogoji za izboljšanje načrtovanja, organiziranja, usposabljanja in operativne odzivnosti reševalnih enot in služb, organov ter drugih operativnih sestav društev in nevladnih organizacij na regionalni in lokalni ravni ter s tem napredek pri preprečevanju tveganj in krepitvi odpornosti na podnebno pogojene nesreče na državni, regionalni in lokalni ravni.

Z načrti bodo jasno določene naloge izvajalcev določenih v načrtih, predstavljene ugotovljene vrzeli v silah in sredstvih za ZRP, vodenje ZRP in upoštevani vplivi podnebnih sprememb na nesreče. Predvsem v manjših lokalnih skupnostih, kjer zaradi pomanjkanja ustreznih kadrov ne zagotavljajo izdelave načrtov zaščite in reševanja se bo vzpodbujalo povezovanje med nosilci načrtovanja in pripravo skupnih načrtov.

V vseh državnih načrtih bodo ocenjene tudi možnosti in naloge, ki jih lahko podpre ali izvaja SV s kadrovskimi, tehničnimi in drugimi zmogljivostmi ali Policija s svojimi zmogljivostmi. V državnih načrtih se bo natančneje opredelila uporaba in aktiviranje SV za izvajanje nalog ZRP ob različnih vrstah nesreč.

Posodobljen bo način zbiranja in obdelave podatkov v prilogah k načrtom ter okrepljeno sodelovanje z nosilci načrtovanja pri pripravi in usklajevanju načrtov s temeljnimi načrti.

Na osnovi prenovljenega državnega načrta za ukrepanje ob jedrski ali radiološki nesreči se bodo uskladili načrti na vseh ravneh načrtovanja in na podlagi izdelanih prilog in dodatkov izboljšala pripravljenost na tovrstne nesreče. Sistemsko se bo uredila predhodna delitev tablet kalijevega jodida, radiološki monitoring ter izvajanje vseh ostalih ukrepov in nalog predvidenih z načrtom.

Poseben poudarek bo dan posodobitvi načrtov zaščite in reševanja ob množičnih prometnih nesrečah ter nesrečah v avtocestnih in cestnih predorih daljših od 500 metrov, nesrečah v daljših železniških predorih, poplavah, potresu in požarom v naravnem okolju.

**6.2 Zaloge materialnih sredstev**

Državne rezerve materialnih sredstev (v nadaljevanju: DRMS) za primer naravnih in drugih nesreč so oblikovane in vzdrževane skladno s srednjeročnim Programom oblikovanja DRMS za ZRP. Program določa vrste in količine opreme in sredstev za reševanje ob množičnih nesrečah, za reševanje ob potresu, za reševanje ob poplavah, opremo za reševanje ob izbruhu nalezljivih bolezni, za pomoč ob vremenskih ujmah, za reševanje ob nenadnem onesnaženju z nevarnimi snovmi, za začasno nastanitev ogroženih prebivalcev, za gašenje (brez opreme za gašenje požarov v naravnih okoljih, vzpostavljenem v skladišču Center Kras), informacijsko komunikacijske opreme in opremo za zagotavljanje električne energije. Za zagotavljanje popolnjenosti opreme iz srednjeročnega programa se bo zagotovilo ustrezna finančna sredstva.

Vzpostavljena in vzdrževana zaloga materialnih sredstev DRMS bo tudi v prihodnje zagotavljala v RS hitro in učinkovito obvladovanje različnih naravnih in drugih nesreč, predvsem za izvajanje zaščitnih ukrepov in reševalnih nalog, zagotavljanje dodatne opreme in sredstev za učinkovito delovanje reševalnih služb ter za zmanjšanje žrtev ter drugih posledic nesreč. DRMS za ZRP so oblikovana predvsem za delovanje enot za ZRP ter za začasno nastanitev in oskrbo ogroženega in prizadetega prebivalstva (oprema za nastanitev). Zaloge se bodo oblikovale tudi v sodelovanju z drugimi državnimi organi (npr. nabava začasnih mostov v sodelovanju z Direkcijo RS za infrastrukturo).

Povečane bodo rezerve potrošnih sredstev za ukrepanje ob visokih vodah in poplavah (protipoplavne pregrade, vreče za izdelavo in utrjevanje protipoplavnih nasipov, mobilne črpalne enote s pripadajočim cevnim materialom in armaturami, namenski menjalni zabojniki s protipoplavno opremo ter drugo protipoplavno opremo). Proučilo se bo možnosti za uvedbo sodobnih tehnik za izvajanje protipoplavnih ukrepov (montažne protipoplavne pregrade, mobilne protipoplavne pregrade in podobno).

Zagotovljena bo ustrezna namenska specialna oprema v obliki specialnih tovornih vozil s hidravličnimi nadgradnjami (hidravlična dvigala, hidravlični kotalni nalagalniki, hidravlični delovni vitli idr.) ter modularnimi nadgradnjami v obliki specialnih namenskih menjalnih kotalnih zabojnikov za izvajanje nalog na področju ZRP ob podnebno pogojenih nesrečah na državni, regionalni in lokalni ravni, financirana iz sredstev EKP 2014-2020 in EKP 2021-2027 za vzpostavitev regionalno-lokalnih enot za hitre intervencije - za obvladovanje podnebno pogojenih nesreč (RL-EHI).

Tudi v prihodnje se bodo v RS oblikovale zaloge materialnih sredstev in opreme državnih blagovnih rezerv pri Zavodu RS za blagovne rezerve (v nadaljevanju: ZRSBR). Te zaloge vključujejo tudi materialna sredstva za osebno in kolektivno zaščito na podlagi petletnega programa ZRSBR, in sicer radiološka, kemijska in biološka zaščitna sredstva za prebivalstvo (zaščitna sredstva za 10.000 oseb), oprema za nastanitev, opremo za zagotavljanje električne energije in mobilni stacionarij s posteljnimi zmogljivostmi za bolnišnično oskrbo do 120 poškodovanih oseb v terenskih razmerah.

Oblikovane bodo posebne rezerve sanitetne opreme in sredstev za ukrepanje ob nesrečah z velikim številom poškodovanih in obolelih. Glede na potrebe izražene ob analizah večjih intervencij se bodo v teh rezervah zagotavljala tudi druga sredstva.

Občine bodo, glede na ogroženost zaradi posameznih vrst naravnih in drugih nesreč, zlasti zaradi različnih vremenskih ujm (neurja, poplave, toča), oblikovale lastne rezerve zaščitne in reševalne opreme ter potrošnih sredstev, kupovala namensko zaščitno in reševalno opreme za svoje reševalne službe in druge operativne sestave ter zagotavljale najnujnejše zmogljivosti za začasno nastanitev ogroženih na svojem območju na podlagi oblikovanih minimalnih kriterijev (npr. na podlagi števila prebivalcev).

Aktivnosti na področju logističnih sistemov bodo usmerjene v učinkovito logistično podporo silam za ZRP in delovanje URSZR. Uvedba učinkovite logistične zmogljivosti bo temeljila na optimizaciji celovitega upravljanja, pri čemer bo osrednjo vlogo imel Državni logistični center z dvema izpostavama. Organizacijo tega centra z osrednjim skladiščem na lokaciji v Rojah bodo dopolnjevali regijski logistični centri (glede na oceno ogroženosti in infrastrukturne danosti), ki bodo skupaj sestavljali teritorialno logistično podporo silam za ZRP. Tako bodo izpolnjeni pogoji za neprekinjeno, učinkovito logistično podporo silam za ZRP ob naravnih in drugih nesrečah.

Za državne in regijske enote in službe CZ se bo nadaljevalo zagotavljanje ustrezne logistične opreme v obliki specialnih logističnih prikolic ter modularnih namenskih menjalnih kotalnih zabojnikov za zagotavljanje logistične pomoči intervencijskim enotam in službam Civilne zaščite ter drugim operativnim sestavom za zaščito, reševanje in pomoč neposredno na terenu ob naravnih in drugih nesrečah in s tem zagotavljanje njihove avtonomnosti.

**6.3 Razvoj sil za zaščito, reševanje in pomoč**

**6.3.1 Splošno**

Nadaljevala se bo optimizacija sil za ZRP na državni, regijski in lokalni ravni ter v gospodarskih družbah, zavodih in drugih organizacijah glede na sprejete in načrtovane nove normativne in druge rešitve, še posebej zmanjšanje sestave CZ in povečanje njene specializacije, povečanje sposobnosti za posebno zahtevne intervencije in za odzivanje na sodobne vire ogrožanja, še posebej s stališča podnebno pogojenih nesreč.

Pri delovanju gasilskih enot se bo nadaljevalo s prizadevanji za poenotenje postopkov aktiviranja ob nesrečah, ter bolj dosledno sledilo načelu postopne uporabe sil in sredstev, temelječ na sprejetih operativno taktičnih postopkih. Nadgradil se bo sistem gasilskih enot širšega pomena, v cilju, da se optimizira odziv enot ob nesrečah v prometu, nesrečah z nevarnimi snovmi, nesrečah na vodi. Sistem GEŠP mora postati še bolj enoten in učinkovit, da zagotavlja primeren časovni in strokovni odziv na območju celotne države.

Vsebinska in organizacijska krepitev področja odzivanja na naravne in druge nesreče in dogodke v smislu možnih posrednih in dolgoročnih učinkov na zdravje, okolje in ostalo dobrobit prebivalcev bo zagotovljena tudi s krepitvijo vzpostavljenega »Emergency Operation centra« na NIJZ ter njegove vpetosti v odziv drugih sistemov. Zagotovljena bo krepitev sistema komuniciranja med povezanimi službami in intenzivnejše vključevanje strokovnjakov javnega zdravja v sistem odzivanja na tveganja in dogodke, ki lahko predstavljajo večje nevarnost za zdravje ljudi.

Zagotovljena bo povečana vloge nacionalnega organa na področju CZ za odzivanje na nesreče in druge izredne dogodke znotraj državne uprave. Vzvodi za operativno izvajanje strategije odzivanja na vse kompleksne izredne dogodke v državi so majhni, zato jih je za povezovanje različnih resorjev, pripravo in implementacijo načrtov ter ocen tveganj, koordinacijo, usposabljanje itd. treba okrepiti. Pristojni organ za področju VNDN bi moral v prihodnje dobiti pristojnost možnosti horizontalnega povezovanja različnih resorjev. Pristojni organ na področju VNDN bi moral imeti večjo samostojnost pri izvajanju finančne, kadrovske in nabavne politike, Sočasno je treba aktivnosti pristojnega organa na področju VNDN razširiti še na koordinacijo skupnega odziva na izredne dogodke, krizno komuniciranje, zagotavljanje informacijsko-komunikacijske podpore pri odzivanju na izredne dogodke, pripravo državnih načrtov z odzivom na operativni in strateški ravni ter organizacijo in izvedbo celovitih državnih vaj odzivanja na izredne dogodke.

Zagotovljeni bodo formalni, finančni, prostorski in materialni pogoji za kadrovsko popolnitev URSZR. Uveljavljena organizacija in še posebej osiromašena kadrovska sestava URSZR, ki že več let ostaja številčno enaka oziroma se zaradi upokojevanja in odhodov uslužbencev še zmanjšuje, ne omogočajo zapolnitev vseh vrzeli pri usklajevanju želenega skupnega, celovitega odziva na vse pogostejše kompleksne izredne dogodke ter prav tako ne želenega odziva in izvajanje operativnih oziroma vodstvenih nalog v enotah, službah in organih CZ.

Zaradi zaznanih vrzeli vodenja odziva ob zadnjih večjih intervencijah je potrebno sistemsko uvesti enotno metodologijo vodenja odziva na dogodke (SVOD) na vse nivoje vodenja in upravljanja v sistemu VNDN in neprekinjenega delovanja (ISO standard Neprekinjenega poslovanja). Poudarjena bo vloga poveljnikov CZ in štabov CZ na vseh ravneh, v podjetjih oziroma zavodih, občinah, regijah in državi, predvsem z ureditvijo statusa, rednim usposabljanjem…

Povečana bo učinkovitost lokalnega in regijskega odziva na podnebno pogojene nesreče. Sistem VNDN temelji na načelu postopnosti, ki predvideva postopno vključevanje virov v odziv na dogodke. Lokalni odziv temelji predvsem na zmogljivostih občinskih služb in lokalnih operativnih enot. Povečano integracijo se bo doseglo s povečevanjem zavedanja potrebnosti in pomembnosti postopnega odziva na izredne dogodke ter s krepitvijo usposobljenosti za obvladovanje nesreč oziroma izrednih dogodkov, ki je multidisciplinarna stroka in mora biti podprta z vlaganjem v kader in s krepitvijo stroke. Dodatno bo treba definirati vključenost občinskih služb in različnih javnih zavodov v pripravljenost in odziv ter v procese ozaveščenosti vključevati tudi župane.

Nadaljevale se bodo aktivnosti projekta adaptacije modula za gašenje požarov v naravnem okolju z vozili za delovanje doma in v tujini SI GFFF-V IDAP, z namenom povečanja avtonomije, samozadostnosti, transportnih zmogljivosti, interoperabilnosti in operativne neodvisnosti. Modul se bo registriral v Evropskem naboru za nujni odziv (ECPP) Mehanizma Unije na področju Civilne zaščite.

Nadaljevale se bodo aktivnosti projekta izgradnje zmogljivosti za gašenje požarov v naravnem okolju iz zraka. Osnovno zmogljivost bodo zagotavljala nova manjša, namenska letala za gašenje požarov. Z namenskimi letali bodo postavljeni temelji izgradnje zmogljivosti za gašenje požarov v naravnem okolju iz zraka. Z nakupom letal za gašenje, se bo RS pridružila ostalim članicam EU, ki imajo svojo lastno gasilsko floto letal za gašenje in še dodatno okrepila zmogljivosti v bojih proti vsakoletnim požarom v naravnem okolju. Na podlagi opredeljenih ciljev projekta so objektni in namenski cilji izgradnja nacionalne primarne zmogljivosti za boj proti požarom v naravnem okolju znotraj meja RS z nakupom lahkih letal za gašenje požarov iz zraka. Poleg vzpostavitve cilja se z vzpostavitvijo zmogljivosti odpirajo možnosti Slovenije, tako na področju bilateralnega sodelovanja na področju boja proti požarom iz zraka s sosednjimi državami, kot tudi sodelovanja v skupnem projektu boja proti požarom iz zraka EU.

Nacionalni center Civilne zaščite bo vzpostavljen z namenom krepitve koordiniranega odziva na nesreče, ki jih spodbujajo ali povzročajo podnebne spremembe. Zagotavljal bo infrastrukturne pogoje za delovanje ključnih organizacij na področju ZRP ter javnih reševalnih služb (URSZR, GZS, GRS, JRS, PRS in RKS).V njem bodo delovali operativni, simulacijski in situacijski center, center za spremljanje in usklajevanje logističnih operacij ter prenovljena Center za obveščanje RS in Regijski center za obveščanje z nujno številko 112.

Vseslovenski center za protipoplavno zaščito bo vzpostavljen z namenom zagotavljanja infrastrukturnih pogojev za krepitev pripravljenosti in usposabljanje sil ZRP za odziv na poplave. V okviru centra se načrtuje upravno-poslovne prostore, logistične objekte, vadbeni poligon za usposabljanje in vadbo lokalnih, regijskih, državnih ter tujih sil ZRP za protipoplavno zaščito, vadbeni poligon za usposabljanje in vadbo tehnično-reševalnih enot Civilne zaščite za prečrpavanje večjih količin vode ter spremljajoče prostore. Vseslovenski center bo bistveno pripomogel k dvigu ravni usposobljenosti in pripravljenosti ter koordinaciji enot v primeru tovrstnih nesreč.

Vseslovenski center za velike požare v naravnem okolju je za URSZR projekt posebnega pomena za zaščito RS pred požari v naravnem okolju. Center bo vzpostavljen z namenom zagotavljanja infrastrukturnih pogojev za krepitev pripravljenosti in usposabljanje sil ZRP za odziv na velike požare v naravnem okolju. Center je načrtovan kot nadgradnja obstoječih kapacitet URSZR za temeljno usposabljanje gasilcev in drugih sil ZRP v osrednji Sloveniji. V okviru investicije se načrtuje upravno-poslovne prostore, logistične objekte, prilagojene vadbene pogoje in infrastrukturo glede na tip nesreče, kateri bo namenjen. Izgradnja centra za usposabljanje sil bo bistveno pripomogla k dvigu stopnje usposobljenosti in pripravljenosti gasilskih enot za soočanje z izrednimi situacijami ter dvig učinkovitosti koordinacije med različnimi deležniki na terenu.

**6.3.2 Razvoj posameznih sil za ZRP**

**6.3.2.1 Civilna zaščita**

Na vseh ravneh se bo nadaljevalo z reorganizacijo CZ tako, da se bo povečala specializacija enot in služb, ki jih popolnjujejo pripadniki CZ, pri čemer se bo upoštevalo ogroženost in organizacijska merila. Nadaljevalo se bo številčno zmanjšanje dolžnostnih sestavov ob hkratnem povečanju učinkovitosti in ustreznega odziva vseh sil za ZRP ter krepitvi zmožnosti za vzajemno zagotavljanje reševalne pomoči v okviru Evropske unije in z državami v regiji. Predvidoma skupno število pripadnikov katerih ne bo preseglo 5.000.?

Na ravni države se bo nadaljevalo z zagotavljanjem organizacijskih, kadrovskih in materialnih pogojev za operativno delovanje EHI s ciljem povečanja njene zmogljivosti, zlasti za pomoč drugim državam oziroma preko ustreznih modulov za skupno pomoč v okviru EU, opravljanja posebno zahtevnih nalog  ter izvajanja nalog ZRP ob naravnih in drugih nesrečah v RS. V okviru EHI se bodo razvijale enote za vključevanje v sistem modulov v okviru mehanizma Unije na področju civilne zaščite, zlasti enote za iskanje in reševanje ob potresih, prečrpavanje vode, reševanje na vodi in iz vode, tehnično potapljanje in reševanje iz tujih jam ter tehnično in IKT podporo.

Za delovanje na državni in regijski ravni se bo nadaljevalo z zagotavljanjem enotne Službe za psihološko pomoč ogroženim osebam in reševalcem.

Zagotavljala se bo operativne pripravljenosti mobilnega stacionarija. Zaključen bo razvoj mobilnega centra za obveščanje in začet razvoj mobilnih zmogljivosti za štabno delo v terenskih razmerah na državni ali regijski ravni. Na državni ravni bosta vzpostavljena tudi stacionarni in mobilni informacijski center za primer velikih nesreč. Nadaljevalo se bo z zagotavljanjem pogojev za operativno delovanje Državne enote za varstvo pred NUS kot enotni službi na ravni države. V okviru služb CZ se bo organiziralo najmanj polovico načrtovanega števila komisij za ocenjevanje poškodovanosti objektov. Kot sestavni del nadaljevanja krepitve priprav za posredovanje v primeru nenadnega onesnaženja morja se bo nadaljevalo z zagotavljanjem operativne pripravljenosti posebne službe za podporo. Kot pomoč za delovanje štabov CZ, bo na državni in regijski ravni posodobljena posebna služba za podporo delu posameznega štaba.

Nadaljevalo se bo  sklepanje pogodb o službi v CZ za popolnitev organov vodenja, enot in služb CZ na državni in regijski ravni, ki so namenjene zlasti za pomoč pri izvajanju ZRP ob naravnih in drugih nesrečah  v regijah ali občinah na območju celotne države ali za pomoč drugim državam.

Cilj v srednjeročnem obdobju je skleniti pogodbe o službi v Civilni zaščiti s pripadniki v vseh pomembnejših enotah in službah Civilne zaščite v državni pristojnosti (okoli 500 ? pripadnikov).

**6.3.2.2 Gasilska služba**

Gasilstvo bo tudi v naslednjem obdobju ostalo organizirano kot obvezna javna lokalna gasilska služba, katere trajno in nemoteno delo zagotavljajo lokalne skupnosti in država. Opravljala se bo v javnem interesu ter bo za prizadete in ogrožene ljudi in živali brezplačna.

Na področju gasilstva se bo vzpodbujalo aktivnosti za povečanje števila prostovoljnih operativnih gasilcev, predvsem v Obalno Kraški regiji, delu države, kjer je število prostovoljnih gasilskih enot in gasilcev manjše kot v preostalih območjih države. Aktivnosti za povečanje števila operativnih gasilcev se bodo intenzivirale tudi v večjih mestih, kjer tudi že prihaja do težav pri zagotavljanju zadostnega števila operativnih gasilcev v višje kategoriziranih enotah. Rešitve se bodo iskale v smeri povezovanja gasilskih enot znotraj občine, z vzpodbujanjem mladih, da se vključijo v gasilske enote ter nadaljevanjem aktivnosti za urejanje statusa prostovoljnih gasilcev.

Število gasilskih enot (56), ki so določene za izvajanje nalog širšega pomena, se bistveno ne bo povečevalo. Bolj jasno se bo definiralo naloge, ki jih lahko prevzamejo osrednje gasilske enote v občinah, definiralo primere, ko se bodo ob prometnih nesrečah vključevale tudi osrednje gasilske enote ter optimiziralo dvojno pokrivanje na posameznih odsekih cest. Na podlagi pridobljenih izkušenj in analiz dosedanjega delovanja sistema GEŠP se bo dejavnost nadgradilo oziroma optimiziralo, da se bo za najbolj zahtevne naloge tehničnega reševanja in posredovanja ob nesrečah z nevarnimi snovmi dodatno opremilo in usposobilo večje GEŠP, ki bodo lahko posredovali na širšem območju regije.

Nadgradilo se bo ukrepanje ob nesrečah v daljših enocevnih in dvocevnih predorih, dokončana bodo merila organiziranje, opremljanje in usposabljanje gasilcev za posredovanje v daljših cestnih in železniških predorih. Bolj dosledno se bo uredil sistem posredovanja na nedostopnih odsekih javne železniške infrastrukture, tudi z nabavo dvopotnih reševalnih vozil za določene gasilske enote. Prenovljen bo način aktiviranja glede na vrsto nesreče (stopnje aktiviranja) posodobljeni bodo regijski načrti zaščite in reševanja za nesreče v predorih.

Skladno z Državnim načrtom zaščite in reševanja ob velikem požaru v naravnem okolju se bodo načrtno usposabljali tudi gasilci z manj ogroženih območij, ki so s tem načrtom predvideni za pomoč ob velikih požarih v zahodnem delu države. Regijska gasilska poveljstva in gasilske zveze se bo spodbujalo da oblikujejo primerno velike in opremljene gasilske enote - vode, da bodo lahko ob pomoči ob velikih požarih zagotavljali ustrezen odziv s primernimi vozili in optimalnim številom gasilcev.

V okviru kadrovskih zmožnosti gasilskih enot se bo spodbujalo organiziranje, opremljanje in usposabljanje ekip prve pomoči v prostovoljnih gasilskih društvih in skladno z ocenami ogroženosti tudi ekip za reševanje na vodi in iz nje.

Spodbujali se bo čimbolj enotna organizacija gasilskih enot v državi in oblikovanje poklicnih jeder v prostovoljnih gasilskih društvih, ki izvajajo naloge širšega pomena oz. v osrednjih gasilskih enotah v večjih občinah.

Intenzivirale se bodo aktivnosti na področju industrijskih gasilskih enot v gospodarskih družbah s povečano nevarnostjo nastanka požara, s poudarkom na vključevanju gasilcev iz prostovoljnih gasilskih enot v industrijske gasilske enote, ter medsebojnim povezovanjem med industrijskimi enotami in enotami javne gasilske službe.

Na področju delovanja poklicnih gasilskih enot se bo skušalo zagotoviti primerljiv sistem delovanja poklicnih enot, ob upoštevanju velikosti in ogroženosti operativnega območja, števila prebivalcev na območju, industrije, geografskih značilnosti, ter tudi upoštevanja stanja prostovoljnih gasilskih enot. Spodbujalo se bo sodelovanje sosednjih poklicnih enot ob večjih nesrečah, ter organizirano vključevanje gasilskih enot ob večjih nesrečah izven operativnega območja.

Pri usposabljanju poklicnih gasilcev se bo izvajalo usposabljanje za poveljnike enote, vodje izmen in drugih vodstvenih struktur s ciljem razvoj sistema vodenja in kariernega sistema v poklicnih gasilskih enotah.

Uredilo se bo podzakonske akte in izvedlo javnih razpis za realizacijo standardiziranih gasilskih zavarovanjih za zavarovanje članov gasilskih organizacij ter vozil, opreme in objektov, ki jih uporabljajo gasilske organizacije v okviru izvajanja svojih nalog. Sredstva za zavarovanja se bo zagotavljalo iz požarnega sklada oziroma proračuna RS.

**6.3.2.3 Gorska reševalna služba**

GRZS bo nadaljevala z izvedbo ukrepov, sprejetih s »Strategijo razvoja in delovanja GRZS 2022-2032«, za učinkovito organizirano prostovoljno humanitarno organizacijo z dovolj številnim članstvom visoko usposobljenih gorskih reševalcev. Aktivnosti bodo usmerjene na področja organiziranosti in financiranja, reševalce in ponesrečence.

S spremembo predpisov ter ustreznim financiranjem bo zagotovljeno strokovno, učinkovito in transparentno delovanje zveze, strokovne službe, društev in postaj gorske reševalne službe z jasno določeno odgovornostjo posameznikov. Država bo v sodelovanju z GRZS in lokalnimi skupnostmi zagotovila prostorske pogoje za opravljanje gorske reševalne službe.

Merila za organiziranje, opremljanje in usposabljanje se bo dopolnjevalo glede na število in zahtevnost intervencij vključno s povišanjem normativov, razvoj reševalnih tehnik in razvoj tehnične opreme. Gorske reševalce se bo opremljalo z enotno standardizirano osebno opremo gorskega reševalca. Vsa društva in postaje GRS se bo opremljalo s standardno in dodatno opremo, ki bo prilagojena teritorialnim in drugim posebnostim posameznega operativnega območja. Nadaljevalo se bo z rednim in dopolnilnim usposabljanjem gorskih reševalcev za vzdrževanje ustrezne strokovne, fizične in psihične pripravljenosti ter dodatno motiviralo mlade gorske reševalce.

Zagotavljalo se bo pogoje, da bo primarni način reševanja v gorah helikoptersko reševanje. Izdelana bo nova doktrina reševanja v gorah in na težko dostopnih terenih, s katero bodo določeni minimalni standardi za izvajanje reševanja. Postopoma se bo uvajalo stalno dežurstvo ekipe za reševanje v gorah vključno z zagotavljanjem namenskega oz. stalno razpoložljivega helikopterja za zaščito, reševanje in pomoč.

V sklopu spremembe predpisov se bo vzpostavil sistem, da se bodo alpinisti, pohodniki in različni športniki predhodno zavarovali, del sredstev iz zavarovanj pa bo namenjen za delovanje gorske, jamske in podvodne reševalne službe.

**6.3.2.4 Jamarska reševalna služba**

JRS bo nadaljevala razvoj jamarskih reševalnih tehnik, posodabljanje in dopolnjevanje zaščitne in reševalne opreme ter voznega parka reševalnih centrov. Nadgrajen bo sistem za komunikacijo pod zemljo.

Povišan bo normativ in dopolnjena merila za organiziranje, opremljanje in usposabljanje jamarske reševalne službe. Urejen bo elektronski kataster jam ter označene in ocenjene večje podzemne jame v bližini večjih mest in naselij. Izdelani bodo minimalni standardi za preživetje v podzemni jami. Pripravljena bodo izhodišča in merila za sistemsko spremljanje vstopov v jame.

V visokogorju bo vzpostavljen center za celoletno usposabljanje, ki bo na voljo tudi drugim reševalnim službam. Nadaljevalo se bo z razvojem modula za reševanje iz jam v tujini (Cave SAR), usposabljanjem in pripravo jamarskih reševalcev za izvajanje mednarodnih reševalnih intervencij.

Nadaljevalo se bo usposabljanje na vseh področjih, na katerih je mogoče uporabiti vrvno tehniko, ter aktivnosti za zagotovitev reševalnih specialnosti jamar miner in jamar potapljač. Jamarski reševalci bodo sodelovali tudi pri usposabljanjih za reševanje z žičniških naprav. Redno se bodo izvajale vaje reševanja iz jam, izza jamskih sifonov, žičnic, sotesk, visokih zgradb ter reševanja ob drugih nesrečah, predvsem s sodelovanjem različnih reševalnih služb. Med aktivne jamarske reševalce bomo poskušali privabiti večje število zdravnikov in medicinskega osebja. Vsi pripravniki in jamarski reševalci se bodo usposobili za bolničarje prve pomoči.

JZS bo skupaj z JRS in ministrstvom, pristojnim za okolje, intenzivirala iskanje virov pitne vode, izvajala monitor podzemnih vodnih virov in skrbela za ohranjanje podzemnega sveta.

JRS bo nadaljevala načrtno večletno posodabljanje in dopolnjevanje zaščitne in reševalne opreme ter voznega parka reševalnih centrov. Kupljena bo posebna oprema, ki jo jamarski reševalci potrebujejo za ukrepanje pri zahtevnih vrstah nesreč (reševanje iz globokih jam, vodnih jam, sotesk, z/iz visokih objektov, z žičnic in podobno), vključno z novim avdio-video komunikacijskim sistemom za reševanje.

Vzpostavljen bo elektronski kataster jam. Enota jamarskih reševalcev bo vključena v prostovoljni nabor zmogljivosti civilne zaščite EU.

**6.3.2.5 Podvodna reševalna služba**

PRS bo tudi v naslednjem obdobju zagotavljala kadrovske, materialne in organizacijske razmere za operativno delovanje reševalnih postaj, in sicer za iskanje pogrešanih in reševanje ponesrečenih v vodi, sodelovanje pri reševanju ob poplavah ter pri opravljanju nujnih zaščitnih in drugih ukrepov zaradi preprečitve ali ublažitve posledic nesreč na vodah. Nadaljevala se bosta usposabljanje potapljačev reševalcev zaradi vzdrževanja stalne in visoke stopnje usposobljenosti ter pripravljenosti za izvajanje intervencij ob nesrečah v vodi. Posebna pozornost bo namenjena stimulaciji in motivaciji lokalnih skupnosti, gospodarskih družb in upravljavcev objektov na ali ob vodi, da skladno s posebnostmi ogroženosti sodelujejo pri zagotavljanju razmer za usposabljanje in reševalne aktivnosti podvodnih reševalcev.

Na podlagi analize delovanja bodo opravljene postopne spremembe organizacije službe. Dopolnili in posodobili bodo potapljaško in reševalno opremo, zlasti z ustreznimi plovili za reševanje na vodi in iz nje. Posodabljati bodo začeli intervencijska vozila reševalnih postaj oziroma reševalnih skupin.

Podvodna reševalna služba bo ustrezno stopnjo zaščite in reševanja zagotavljala s preventivno in učinkovito operativno reševalno dejavnostjo, ki bo temeljila na primerni tehnični opremljenosti in zadostni ter ustrezno usposobljeni kadrovski strukturi.

Glede na dolgoletne izkušnje in številne primere dobrih praks, bo PRS nadaljevala z že uveljavljenimi aktivnostmi po dobro preizkušeni in učinkoviti organizacijski shemi, ki zagotavlja kadrovske in materialne pogoje za operativno delovanje pri iskanju in reševanju pogrešanih ali ponesrečenih v vodi, sodelovanje pri reševanju ob poplavah ter pri opravljanju nujnih zaščitnih in drugih ukrepov zaradi preprečitve ali ublažitve posledic nesreč na vodah.

Posebna skrb bo namenjena tudi varovanju voda, tako med reševanjem kot vajami in usposabljanjih. Za potrebe intervencij v ekološko varovanih območjih, kot sta npr. Triglavski narodni park ali območje Nature, bomo enote opremili s plovili z zmogljivim električnim pogonom.

Nadaljevalo se bo sodelovanje s sorodnimi reševalnimi službami povsod, kjer so že ugotovljene možnosti sinergijskih učinkov v podpori enotam CZ za reševanje na vodi, kot npr. z gasilci, jamarskimi reševalci in podobno.

**6.3.2.6 Služba za zaščito in reševanje ob ekoloških in drugih nesrečah na morju**

Nadaljevali bomo program aktivnosti in ukrepov v sodelovanju z Ministrstvom za okolje in prostor ter Ministrstvom za infrastrukturo za zagotovitev ustreznih pogojev za delo službe, vključno s posebnim namenskim plovilom, ki bi ob upoštevanju drugih zmogljivosti lahko uspešno posredovala ob nenadnem onesnaženju morja (mazut, naftni derivati).

**6.3.2.7 Poizvedovalna služba**

RKS bo skladno z javnimi pooblastili in v sodelovanju z ministrstvoma, pristojnima za notranje in zunanje zadeve, ter URSZR nadaljeval razvoj, krepitev in vodenje poizvedovalne službe. Del poizvedovalne službe bo popolnjeval stacionarni in mobilni informacijski center.

Poizvedovalna služba se bo vključila v priprave in izvajanje nalog ob večjih naravnih in drugih nesrečah ter v evakuacijo ob jedrski nesreči in ob morebitni evakuaciji slovenskih državljanov zaradi neposredne ogroženosti iz držav, v katerih potekajo oboroženi spopadi.

**6.3.2.8 Društva in druge nevladne organizacije**

Na državni ravni se bo nadaljevalo sodelovanje z vsemi nevladnimi organizacijami, ki se skladno s predpisi ob naravnih in drugih nesrečah vključujejo v ZRP.

**6.3.2.8.1 Enote reševalnih psov**

Enote reševalnih psov organizirata Komisija za reševalne pse pri KZS in ZRPS po regijskem principu na območju celotne države. V naslednjem obdobju bo poudarek na posodabljanju skupne tehnične in varovalne opreme (GPS, kartografija, računalniki, antenski sistemi, vrvna tehnika...), zagotavljanju osebne zaščitne opreme vodnikom, opreme in sredstev za prevoz reševalnih psov ter nakupu intervencijskih vozil.

Urejena bosta nova ruševinska poligona z različnimi situacijskim delovišči za usposabljanje vodnikov z reševalnimi psi. Pripravljen bo nacionalni preizkus za letno preverjanje pripravljenosti reševalnih psov za reševanje v ruševinah in za iskanje pogrešanih oseb. Velik poudarek bo na usposabljanju vodnikov začetnikov, usposabljanju novega strokovnega kadra in permanentnem usposabljanju strokovnega kadra (inštruktorji, vodje enot, sodniki).

Nadaljevalo se bo sodelovanje z enotami vodnikov reševalnih psov iz drugih držav za ohranjanje stika z novimi metodami usposabljanja vodnikov in šolanja psov ter vzpostavljanja mednarodnih povezav in stikov za primer večjih nesreč doma in v tujini. V EHI bo vzpostavljen modul za iskanje s psi v tujini (K-9 S) z usposobljenimi vodniki in reševalnimi psi za izvajanje mednarodnih reševalnih intervencij. Vodnikom reševalnih psov, ki bodo sodelovali v EHI bodo zagotovljena dodatna usposabljanja.

**6.3.2.8.2 Enote za postavitev začasnih naselij**

ZTS in ZSKSS bosta izboljševali in razvijali pripravljenost državnih in regijskih enot za postavitev začasnih bivališč ob naravnih nesrečah. V sodelovanju z URSZR ter drugimi enotami in službami, vključenimi v sistem ZRP, bo kot projekt razvit model namestitvene enote in usposobljene ekipe za vodenje začasnih naselij. Uresničen bo tudi projekt namestitve ogroženih prebivalcev ob naravnih nesrečah.

Organizirana bo enota za hiter odziv ob večji naravni nesreči, ki bo opremljena in usposobljena za postavitev tako imenovanih kriznih centrov (nujna oskrba prebivalcev). Za delovanje enote bo zagotovljeno tovorno vozilo.

V vseh 13. regijah bodo načrtovali organizacijske in druge rešitve za začasno nastanitev določenega števila (okoli 1000) ogroženih oseb v stacionarnih objektih.

**6.3.2.8.3 Stacionariji, nastanitvene enote ter ekipe za prvo pomoč**

V stacionarnih in nastanitvenih enotah za nastanitev v poljskih razmerah bo oprema prilagojena in posodobljena skladno s predpisi in standardi za namestitev začasno ogroženih prebivalcev. Ohranjen bo stacionarij v Mariboru za nastanitev ogroženih v terenskih razmerah. Območna združenja RKS bodo organizirala ekipe za nastanitev v stacionarnih objektih v Ljubljani, Novem mestu in Novi Gorici. Pripravljen in izveden bo program usposabljanja za vodje namestitvenih enot. V ICZR, enota Logatec bo postavljena nastanitvena zmogljivost za posebne kategorije ogroženih.

URSZR bo v sodelovanju z RKS ter Zdravstveno fakulteto, Univerze v Ljubljani nadaljevala z razvojem, opremljanjem in usposabljanjem enot za zdravstveno oskrbo v mobilnem stacionariju ROLE 2.

S ciljem organizirati 100 ekip prve pomoči, ki lahko delujejo na območju vse države bo RKS načrtno nadaljeval z organizacijo, opremljanjem in usposabljanjem ekip prve pomoči. Vsako območno združenje naj bi imelo vsaj eno usposobljeno in opremljeno ekipo oziroma ustrezno višje število ekip glede na ogroženost in število prebivalcev. Program za usposabljanje bolničarjev prve pomoči bo glede na novo spoznanja stroke posodobljen, uvedeno bo dopolnilno usposabljaje vsaki dve leti. Člani ekip za prvo pomoč se bodo usposobili tudi za dajanje psihološke pomoči prizadetemu prebivalstvu ob naravnih ali drugih nesrečah.

**6.3.2.8.4 Zveze**

Zveza radioamaterjev Slovenije zagotavlja rezervne komunikacijske povezave ARON za organe vodenja ZRP, popolnjevanje enot za zveze in premični komunikacijski center za podporo organom vodenja na državni ravni.

**6.3.2.8.5 Letalski klubi**

V nadzor državnega ozemlja iz zraka v obdobju povečane požarne ogroženosti in akvatorija ob onesnaženju morja in gašenju požarov v naravnem okolju se bodo tudi v prihodnje vključevali letalski klubi.

**6.3.2.9 Gospodarske družbe, zavodi in druge organizacije**

Za ukrepanje ob naravnih in drugih nesrečah bo zagotovljena stalna pripravljenost Ekološkega laboratorija z mobilno enoto (ELME), Enote za reševanje ob nesrečah s klorom in drugimi jedkimi snovmi (TKI Hrastnik), Mobilne enote z ekološkim laboratorijem (MEEL), Inštituta za mikrobiologijo in parazitologijo (VF-IMP), Inštituta za mikrobiologijo in imunologijo (MF-IMI), Nacionalnega inštituta za biologijo (NIB), Zavoda za varstvo pri delu, Mobilne enote za meteorologijo in hidrologijo (MEMH), Enote za jamsko reševanje Premogovnika Velenje in Enote za identifikacijo oseb (MF-EIO).

Skladno z merili za organiziranje, opremljanje in usposabljanje navedenih bodo zagotovljena sredstva za posodabljanje opreme in širitev programov oziroma storitev za preprečevanje nesreč oziroma omejevanje posledic nesreč.

**6.3.2.10 Nujna medicinska pomoč**

Izvedena bo reorganizacija službe nujne medicinske pomoči…

Nadaljevale se bodo aktivnosti za načrtnejšo širšo in celovitejšo podporo službi NMP v sistemu opazovanja, obveščanja in alarmiranja, predvsem z vidika zagotavljanja informacijsko-komunikacijskih storitev, uporabe geografskega informacijskega sistema za zaščito in reševanje ter drugih infrastrukturnih zmogljivosti, kot so sredstva oziroma radijski sistem zvez.

Na področju opremljanja bomo nadaljevali posodabljanje, dopolnjevanje in povečevanje medicinske opreme na predbolnišnični ravni. Na tej ravni bomo prednostno poskušali zagotoviti zahtevnejšo medicinsko opremo (na primer defibrilator, respirator, perfuzor itn.), ki je količinsko zelo omejena. Proučili bomo možnosti, da bi se pripravila in zagotovila dodatna rezervna medicinska oprema tudi za bolnišnico.

**6.3.2.10.1 Helikopterska nujna medicinska pomoč**

Proučili bomo upravičenost in možnosti izvajanja HNMP tudi v drugih krajih, bolj oddaljenih od ljubljanskega letališča (na primer v Pomurju).

**Državni zrakoplovi**

Dopolnjen bo medresorski načrt uporabe državnih zrakoplovov ob naravnih in drugih nesrečah ter izveden pilotski projekt delovanja združene zmogljivosti HNMP in GRZS. Ta zmogljivost bo namenjena NMP v vseh okoliščinah, tudi na zahtevnih terenih oziroma v gorah. Na državni ravni se bodo nadaljevale aktivnosti za nakup namensko opremljenih helikopterjev za HNMP in reševanje v gorah.

**6.3.2.11 Zmogljivosti SV**

SV pri ZRP sodeluje na podlagi Načrta VIHRA , skladno s svojo organiziranostjo in opremljenostjo. Določene enote SV se posebej opremljajo in usposabljajo za dopolnitev sil ZRP. Enote SV vključene pri zaščiti premoženja in prebivalcev ob naravnih in drugih nesrečah, pri odpravljanju posledic naravnih in drugih nesreč, gašenju požarov v naravi, pri zračnem in cestnem transportu osebja in sredstev za reševanje, pri odpravljanju posledic radiološke, biološke ali kemične kontaminacije ter evakuaciji in reševanju prebivalcev ob naravnih in drugih nesrečah.

Helikopterske zmogljivosti SV se bodo povečale in tudi v prihodnje dodatno opremljale in uporabljale za HNMP, gorsko reševanje in gašenje požarov v naravnem okolju in drugih nalog ZRP in nakup dveh helikopterjev.

Za reševanje v gorah bo v poletni sezoni na vojaškem delu letališča Jožeta Pučnika na Brniku v vidnem delu dneva zagotavljen helikopter s posadko v visoki stopnji pripravljenosti. Dežurna posadka bo poleg reševanja v gorah in na težko dostopnih območjih izvajala tudi nujne helikopterske prevoze v okviru helikopterske nujne medicinske pomoči (iz helikopterskih baz na Brniku in v Mariboru). Če bo treba, bo SV lahko razmeroma v kratkem času zagotovila še dodatni helikopter.

Proučili bodo možnosti za skupen nakup zaščitne in reševalne opreme za reševalne službe, Policijo in SV za delo v razmerah radiološke, kemične in biološke kontaminacije.

**6.3.2.12 Policija**

Policija bo skladno s svojimi zmogljivostmi in pooblastili sodelovala pri opravljanju nalog na področju ZRP. Večji poudarek bo namenjen opremljanju in usposabljanju za delo ob naravnih, množičnih in drugih nesrečah doma ter posredovanju reševalne in humanitarne pomoči tujini. Več aktivnosti policije bo usmerjenih tudi v usposabljanje za iskanje pogrešanih oseb in oglede množičnih nesreč (sodelovanje s silami ZRP na lokalni, regijski in državni ravni). Policija bo optimizirala oziroma povečala tudi število pomožnih policistov, ki lahko nadomeščajo aktivne policiste oziroma neposredno sodelujejo pri izvajanju policijskih nalog tudi ob naravnih in drugih nesrečah. Policija bo izvedla tudi usposabljanja vodstvenih struktur za štabne oblike dela ob naravnih in drugih nesrečah ter zagotovila opremo za njihovo delo v štabih ali operativnih skupinah.

Helikopterske zmogljivosti Policije bodo usmerjene v glavnem v podporo službi nujne medicinske pomoči in v helikopterske prevoze obolelih in ponesrečenih do zdravstvenih organizacij oziroma med zdravstvenimi ustanovami. Letalska policijska enota (LPE) v sodelovanju z GRZS in izmenično (po predhodno usklajenem terminskem načrtu) s SV izvaja tudi dežurstvo, na letališču Jožeta Pučnika na Brniku, za potrebe helikopterskega reševanja v gorah in težko dostopnih terenih.

**6.3.2.13 Občine**

Lokalne skupnosti ostajajo osnovni gradnik sistema VNDN in bodo izvajale zakonsko določene pristojnosti. Spodbujalo se bo njihovo medsebojno sodelovanje, združevanje sredstev in oblikovanje skupnih služb. Več pozornosti in aktivnosti bo namenjeno preventivi in informiranju ter usposabljanju prebivalcev.

V občinah se bo spodbujalo vključevanje reševalnih služb in sestav, ki jih organizirajo nevladne organizacije (npr. Karitas, EHO podpornica, Slovenska filantropija), v lokalne sile za ZRP, pri čemer ne sme prihajati do prekrivanja nalog, ki se izključujejo in jih ima posamezna služba v občini oziroma na regijski ali državni ravni glede na vrsto in naloge nevladne organizacije.

**7. USMERITVE ZA USPOSABLJANJE**

**7.1 Usposabljanje**

Na področju usposabljanja bo prednost namenjena kadrovski širitvi in posodobitvi ter povečanju infrastrukturnih zmogljivosti v ICZR na Igu (gradnja požarne hiše 4, gradnja garderob in garaž, gradnja simulatorja za zahtevno reševanje z višin in iz globin) ter nadaljevanju načrtnega posodabljanja in širjenja programov usposabljanja organov vodenja, pripadnikov in reševalcev ter enot in služb, ki opravljajo najzahtevnejše naloge ZRP.

V ICZR enoti Sežana bo vzpostavljen vseslovenski center za velike požare v naravnem okolju. Nadaljevalo se bo z gradnjo poligonskega dela in zgradilo nov objekt s poudarkom na opremi in sredstvih za izvajanje programov, povezanih z varstvom pred požari v naravnem okolju, ter za izvajanje temeljnih oblik usposabljanja (vroči trening) operativnih gasilcev.

V ICZR enoti Pekre se bo nadaljevalo z razvojem poligonov, namenjenih praktičnemu usposabljanju, obnovljen pa bo tudi objekt.

Razvijala se bodo usposabljanja na različnih vsebinskih področjih, usposabljanju s področja IKT, usposabljanju operaterjev v centrih za obveščanje z uvedbo preizkusov znanja, usposabljanja za izdelavo načrtov zaščite in reševanja, priprave in organizacije vaj na področju VNDN. Večja pozornost bo namenjena skupnim usposabljanjem pripadnikov različnih struktur, vključenih v sistem VNDN (sile ZRP, Policija, SV, nujna medicinska pomoč), saj je temeljno poznavanje aktivnosti in posebnosti posredovanja drugih struktur eden bistvenih pogojev za uspešno sodelovanje na intervenciji.

Načrtno in usklajeno z GZS, GRZS, JZS, SPZ, RKS, ZSPG in drugimi nevladnimi organizacijami, ki so vključene v ZRP, se bo dopolnjevalo in posodabljalo temeljne in dopolnilne programe usposabljanj, ki jih izvajajo te organizacije za svoje reševalne sestave. Zagotavljala se bo strokovna pomoč pri razvoju vadišč in drugih zmogljivosti, ki jih za svoje potrebe razvijajo občine ali posamezne reševalne službe, zlasti pa nevladne organizacije, še posebej pa pri razvoju regijskih gasilskih poligonov.

V Gasilski šoli v ICZR na Igu se bo nadaljevalo z usposabljanjem kandidatov za pridobitev poklica gasilec po poklicnem standardu gasilec tako, da bo usposabljanje izvedeno predvidoma enkrat letno. Izvajalo se bo tudi usposabljanje gasilcev po drugih zahtevnejših programih usposabljanja, uveden bo sistem obnovitvenih usposabljanj za poklicne gasilce in operativne člane gasilskih enot širšega pomena.

Nadaljevalo se bo s pripravo za sprejetje medresorsko usklajenega strateškega dokumenta za organiziranje in izvajanje pomoči žrtvam nesreč, ki vključuje psihološko pomoč reševalcem in psihosocialno pomoč prebivalcem.

Novi programi se bodo uveljavljali tudi kot oblika pomoči državam kandidatkam in potencialnim kandidatkam za vstop v EU oziroma državam v širši regiji, vključno s Pobudo za pripravljenost na nesreče in njihovo preprečevanje za Jugovzhodno Evropo. Prizadevalo se bo za pridobitev mednarodnih tečajev iz programa mehanizma CZ EU in drugih mednarodnih okvirov. Za zagotavljanje kakovosti izvedbe različnih tečajev in programov se bo načrtno širilo krog strokovnih sodelavcev in predavateljev za učiteljski zbor ICZR in njegovih dveh enot.

Nadaljevalo se bo razvijanje, organiziranje in izvajanje različnih mednarodnih usposabljanj z aktualnimi vsebinami in dobrimi praksami za zmanjševanje tveganj za nesreče in ukrepanje ob nesrečah, s poudarkom na Programu usposabljanja za varstvo pred nesrečami (Disaster Management Training Programme) znotraj Pobude za pripravljenost na nesreče in njihovo preprečevanje za Jugovzhodno Evropo.

Spodbujala se bo priprava in organizacija teoretičnih vaj na lokalni, regijski in državni ravni. V vajah celovitega preverjanja pripravljenosti na naravne in druge nesreče bo poudarek na preverjanju pripravljenosti za odziv na vremensko pogojene nesreče, množične nesreče v prometu in nesreče, za katere so pripravljeni državni načrti zaščite in reševanja in jih je treba preverjati v določenih časovnih presledkih.

Priprava in izvedba celovitih mednarodnih in nacionalnih štabnih in praktičnih vaj, ki vključujejo delo štabov na nacionalni, regijski in lokalni ravni ter medsektorsko in mednarodno povezovanje

Še naprej se bo organiziralo in izvajalo tečaje za ukrepanje ob množičnih nesrečah po evropskem modelu načrtovanja in ukrepanja zdravstvenih zavodov v primeru množičnih nesreč. Poleg tega se bo za zdravstvene delavce zagotovilo usposabljanje za ukrepanje ob nesrečah z nevarnimi snovmi (kemičnimi, biološkimi, radiološkimi in jedrskimi). Financiralo se bo tudi druge oblike usposabljanj, kot je na primer financiranje MZ vsakoletnega strokovnega tekmovanja ekip nujne medicinske pomoči.

Pripravljeni bodo programi usposabljanja ter izvedeni seminarji in delavnice ter druge oblike, namenjene obveščanju, usposabljanju in ozaveščanju za varovanje kulturne dediščine ob naravnih in drugih nesrečah, vključno s prilagajanji na podnebne spremembe. Vse te aktivnosti bodo namenjene strokovnjakom za varovanje kulturne dediščine (konservatorji, kustosi, restavratorji …), lastnikom, posestnikom in upravljavcem kulturne dediščine, enotam in silam za ZRP (gasilci, CZ…), prostorskim načrtovalcem, projektantom ter drugi zainteresirani javnosti.

Pripravljena in nadgrajena bodo usposabljanja ter učni pripomočki za usposabljanje sil ZRP za uspešno spopadanje in odziv v primeru podnebno pogojenih nesreč v treh vseslovenskih centrih s posodobitvijo obstoječih programov usposabljanja, ki se parcialno ali v celotni nanašajo na podnebno pogojene nesreče, pripravo novih programov usposabljanj glede na vire ogrožanja in spremembe na področju organiziranja in opremljanja sil za ZRP, uvajanjem sodobnih oblik usposabljanja z razvojem in nadgradnjo teoretičnih in praktičnih učnih pripomočkov za usposabljanje akterjev na operativni ravni, nadgradnjo učnih pripomočkov za simulacije nesreč povezanih s podnebnimi spremembami idr.

URSZR bo skupaj z nevladnimi organizacijami in medijskimi hišami, nadaljevala z razvojem in spodbujanjem bolj načrtnih in organiziranih oblik obveščanja javnosti o morebitni ogroženosti, seznanjanja in usposabljanja prebivalstva z različnimi neobveznimi oblikami usposabljanja za ZRP ter še posebej za osebno in vzajemno zaščito. Pri tem se bo vzpostavilo načrtno sodelovanje z nevladnimi organizacijami, katerih dejavnost je varovanje okolja, s čimer spodbujajo tudi preventivne dejavnosti pri preprečevanju oziroma zmanjševanju posledic nesreč. URSZR bo nadaljevala tudi pripravo strokovnih podlag za izvajanje osebne in vzajemne zaščite ter napotkov prebivalcem za ravnanje ob nesrečah (zgibanke, TV-spoti, filmi in podobno) in v sodelovanju z invalidskih organizacijami prirejena gradiva za potrebe invalidov.

Nadaljevalo se bo izvajanje neobveznih oblik usposabljanja prebivalcev za preprečevanje nesreč in za zagotavljanje osebne in vzajemne zaščite, posebej prek sodobnih tehnologij, aplikacij in socialnih omrežij (aplikacije za pametne telefone in spletne strani, kratki filmi na YouTube, Facebooku itn.). Nadgrajevalo in dopolnjevalo se bodo aktivnosti in že utečene oblike usposabljanj za predšolsko in šolsko mladino. Nadaljevalo se bo tudi z načrtnim in organiziranim informiranjem javnosti o morebitnih nevarnostih ter različnimi neobveznimi oblikami funkcionalnega usposabljanja za ZRP, še posebno za izvajanje osebne in vzajemne zaščite.

Vzpostavljena bo enotna spletna platforma z informacijami in izobraževalnimi vsebinami na temo neobveznih oblik usposabljanja prebivalcev za osebno in vzajemno zaščito s poudarki na ciljne skupine (predšolska mladina, osnovnošolska mladina, srednješolci, prebivalci – splošno, starejše osebe, izvajalci predmeta VNDN).

Intenzivirala se bodo prizadevanja, da se bo v osnovnih šolah ohranil in v čim večjem obsegu izvajal izbirni predmet VNDN. Spodbujalo se bo povezovanje društev in organizacij vključenih v ZRP z vodstvi osnovnih šol. Nadaljevala se bodo prizadevanja, da se vsebine izbirnega predmeta VNDN v osnovnih šolah prenesejo v vsebine obveznih predmetov in v vsebine obveznih dejavnosti.

Krepilo se bo sodelovanje in vključevanje medijev, ki igrajo aktivno in vključevalno vlogo na lokalni, nacionalni, regionalni in globalni ravni ter prispevajo k ozaveščanju in krepitvi razumevanja javnosti ter lahko razširjajo natančne informacije o tveganju nesreč, nevarnostih in nesrečah, vključno z majhnimi nesrečami, in sicer na preprost, pregleden, enostavno razumljiv in dostopen način.

**8. USMERITVE ZA RAZVOJNO RAZISKOVALNO DELO**

Skladno s temeljnimi cilji razvoja VNDN se bodo v celotnem obdobju nacionalnega programa načrtno izvajali razvojno-raziskovalne projekte, ki vključujejo razvojno-raziskovalne naloge in projekte, ki se financirajo iz integralnega proračuna in evropskih sredstev.

Ključne teme, ki jih bodo, v povezavi s temeljnim ciljem, obravnavali razvojno-raziskovalni projekti, so:

* Priprava scenarijev in študij primerov za nesreče v skladu z ocenami tveganj, čezmejne multisektorske nesreče in za nesreče s kaskadnimi učinki z uporabo sodobnih metod, kot so hkratne analize več tveganj in osredotočanje na ključne družbene funkcije in odpornost družbe.
* Priprava ocen tveganj in zmožnosti obvladovanja tveganj nesreč ter ocen ogroženosti za tradicionalne in nove vire tveganj, ki so posledica podnebnih in družbenih sprememb, v luči oblikovanja ciljev odpornosti na evropski in nacionalni ravni.
* Nadgradnja in digitalizacija načrtov zaščite in reševanja v luči sodobnih tveganj, medresorskega in medsektorskega povezovanja in odpornosti družbe.
* Posodabljanje informacijsko-komunikacijskega sistema zaščite in reševanja s poudarkom na razvoju enotne platforme, integraciji in povezljivosti aplikacij, uporabi umetne inteligence in drugih sodobnih IT orodij in tehnologij.
* Razvoj novih orodij in tehnologij za dostop do podatkov in njihovo izmenjavo ter modeliranje razvoja / posledic nesreč in odziva.
* Razvoj sistema zgodnjega zaznavanja, opozarjanja in alarmiranja z uporabo pametnih senzorjev, kamer, dronov, satelitske tehnologije, umetne inteligence, integracijo z mednarodnimi sistemi in večkanalnega obveščanja preko sodobnih medijev.
* Uvedba novih pristopov in razvoj novih orodij za podporo vodenju in koordinaciji z uporabo sodobnih informacijsko-komunikacijskih tehnologij ter uvajanjem postopkov v skladu s SVOD, ki vključuje tudi medsektorski odziv.
* Razvoj, vzpostavitev in nadgradnja zmogljivosti za odzivanje na podnebno pogojene nesreče z večnamensko rabo (doma in v tujini).
* Reforma sistema VNDN v luči podnebnih in družbenih sprememb in v smeri celovitega obvladovanja tveganj in odpornosti družbe - kriznega upravljanja (CZ 2.0).

Operativni cilji, ki jih zasledujejo razvojno-raziskovalno projekti do 2030 so:

1. Črpanje evropskih sredstev v skupni vrednosti vsaj 8 milijonov eurov do leta 2030 iz naslednjih finančnih mehanizmov: Mehanizem Unije na področju CZ, Program Obzorje (Horizon) 2020, Instrument za predpristopno pomoč (IPA) in drugi.
2. Črpanje evropskih sredstev iz skladov evropske kohezijske politike

S pomočjo sredstev Kohezijskega sklada in Evropskega sklada za regionalni razvoj se bistveni del vlaganj namenja za ukrepe protipoplavne varnosti, nadgradnjo sistema za opozarjanje in osveščanje na vremensko pogojene izredne razmere ter prilagajanje nanje v spremenjenem podnebju in dvig pripravljenosti ter odziva na poplave, velike požare v naravnem okolju in žled ter vremenske ujme.

Ukrepi bodo zvišali raven usposobljenosti sil za ZRP (infrastrukturni, programski in izvedbeni), njihovo opremljenost (nakup specializirane opreme) ter nadgradili logistične zmogljivosti za odziv na nesreče.

Projekte financirane iz skladov evropske kohezijske politike lahko izvajajo lokalne skupnosti ali državni organi vsak v okviru svojih pristojnosti v okviru sistema VNDN.

3.Črpanje evropskih sredstev iz načrta za okrevanje in odpornost (v nadaljevanju: NOO). Nadaljevale se bodo aktivnosti v okviru NOO, ki obsegajo nadgradnjo usposabljanj in infrastrukturnih ter drugih pogojev za njihovo izvedbo in koordiniran odziv sil ZRP v primeru podnebno pogojenih nesreč (vzpostavitev Nacionalnega centra CZ, vzpostavitev Vseslovenskega centra za protipoplavno zaščito, vzpostavitev Vseslovenskega centra za velike požare v naravnem okolju, oblikovanje (nadgradnja) programov usposabljanj za poplave in velike požare v naravnem okolju, izvedba usposabljanj za poplave in velike požare v naravnem okolju in vzpostavitev IKT omrežja v Nacionalnem centru CZ in nujne številke 112.

1. Izvedba razvojno-raziskovalnih nalog in študij financiranih iz integralnega proračuna in razpisov Ciljnih razvojnih programov v skupni vrednosti do 0,5 mio eurov do leta 2030

Skladno s temeljnimi cilji razvoja VNDN se bo v celotnem obdobju načrtno izvajalo razvojno raziskovalno in inovacijsko dejavnost, predvsem z razvojno raziskovalnimi nalogami ter posameznimi uporabnimi raziskavami in študijami, katerih namen je izboljšanje preventive, pripravljenosti in odziva sistema VNDN s povezovanjem znanosti, odločevalcev in strokovno-upravnih organov ter uporabnikov in splošne javnosti.

Povezovanje z znanostjo, izvedba temeljnih in aplikativnih raziskav v raziskovalnih ustanovah in inštitutih je ključna za prilagajanje sistema VNDN podnebnim in družbenim spremembam ter razvoju na tem področju.

**9. ODPRAVLJANJE POSLEDIC NESREČ TER ZAGOTAVLJANJE FINANČNIH IN DRUGIH**

**SREDSTEV ZA VARSTVO PRED NARAVNIMI IN DRUGIMI NESREČAMI**

**9.1 Ocenjevanje škode in odpravljanje neposrednih posledic naravnih in drugih nesreč**

Škodo, nastalo kot posledico naravnih in drugih nesreč, bodo ocenjevali usposobljenimi cenilci po predpisani metodologiji in ob rednem vzdrževanju ter nadgrajevanju aplikacije »AJDA«. Aplikacija »AJDA« bo izpopolnjena na način, da bo omogočala uporabo in vnos podatkov (ocenjevanje škode) na tabličnih računalnikih.

Izpopolnjena bo metodologija za ocenjevanje škode, ki jo povzročijo naravne in druge nesreče, po kateri je mogoče zagotoviti državno pomoč. Pri tem se bodo upoštevale rešitve, ki veljajo v EU. Prednostno se bo razvijala informacijska podpora področja ocenjevanja škode v kmetijstvu in na stvareh, vključno z ocenjevanjem škode na objektih in območjih kulturne dediščine.

Nadaljevalo se bo usposabljanje komisij za ocenjevanje škode in za ocenjevanje poškodovanosti objektov ter zagotavljali primerni pogoji za njihovo delo. Uveden bo sistem izdajanja potrdil o usposobljenosti cenilcev na vseh ravneh.

Oblikovana bodo merila in določeni pogoji za dajanje državne pomoči po vrstah, ukrepih in višini ob različnih nesrečah, ki bodo zagotavljali enako obravnavo fizičnih in pravnih oseb ob različnih vrstah nesreč. Prav tako se bo uredilo način zbiranja podatkov in vrste opravičljivih interventnih stroškov (stroškov intervencij ob velikih nesrečah).

Izvajalo se bo sistematično ocenjevanje, beleženje izgub ter škode zaradi nesreč in medsebojna izmenjava informacij, njihova javna utemeljitev in razumevanje ekonomskih, družbenih, zdravstvenih, izobraževalnih in okoljskih posledic ter posledic za kulturno dediščino, kjer je to primerno.

**9.2 Zavarovanja tveganj nesreč**

Podnebne spremembe in posledično ekstremne vremenske razmere povečujejo verjetnost pojava naravnih nesreč, kar se posledično odraža tudi v kmetijstvu. V zadnjih letih so največ škode slovenskemu kmetijstvu povzročili suša, obilne padavine, poplave, neurja s točo in vetrom, pozeba, sneg, žled ter vremensko pogojene bolezni in škodljivci. Poleg škode v kmetijskem sektorju se predvsem zaradi podnebnih sprememb povečuje tudi škoda v drugih sektorjih, zato je potreben sistemski pristop k zavarovanju tveganj nesreč.

V RS Agencija za zavarovalni nadzor že spremlja podnebna tveganja in njihov vpliv na zavarovalni sektor preko analiziranja izpostavljenost zavarovalnic fizičnim in tranzicijskim tveganjem podnebnih sprememb na letni ravni. Prav tako je že uveljavljeno sofinanciranje zavarovalnih premij s strani države, katerih namen je vzpodbujanje kmetov k zavarovanju, s čemer kmetijska gospodarstva zmanjšujejo dohodkovna tveganja, saj se državna pomoč za odpravo posledic škode v kmetijstvu namenja samo za naravne nesreče, ki jih ni mogoče zavarovati.

Spodbujati ustrezne mehanizme za zavarovanje in druge oblike prenosa tveganj nesreč, porazdelitev tveganj in sprejemanje določene ravni tveganj ter finančno zaščito, tako pri javnih kot zasebnih naložbah, z namenom zmanjšanja finančnih posledic nesreč v urbanih in podeželskih okoljih za državo.

**9.3 Zagotavljanje finančnih in drugih sredstev**

Za optimalno izpolnjevanje vseh ciljev in nalog bo potrebna zagotovitev finančnih sredstev. Do leta 2030 se bodo zagotavljala sredstva za izvajanje temeljnih nalog zaščite, reševanja in pomoči, določenih z Zakonom o varstvu pred naravnimi in drugimi nesrečami na lokalni, regijski in državni ravni.

Ocenjujemo, da se bodo finančna sredstva zagotavljala v naslednjem obsegu:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **leto** | **2024** | **2024** | **2025** | **2026** | **2027** | **2028** | **2029** | **2030** |
| **proračun URSZR (v mio EUR)** | 106,8 | 92,9 | 95 | 98 | 101 | 104 | 107 | 110 |

Poleg zagotavljanja finančnih sredstev za redno delovanje je obseg sredstev odvisen tudi od evropskih projektov, črpanja kohezijskih sredstev in sredstev predvidenih iz načrta za okrevanje in odpornost. Še naprej si prizadevati, da se za uresničevanje posameznih projektov zagotovi sofinanciranje iz evropskih skladov kot tudi iz sredstev iz Načrta za okrevanje in odpornost, ki je podlaga za koriščenje sredstev Mehanizma za okrevanje in odpornost.

Še naprej si prizadevati, da se proračunska sredstva na državni in lokalni ravni za programe varstva pred naravnimi in drugimi nesrečami ne bodo zmanjševala, temveč se bodo ustrezno povečevala. Poskrbeti je treba za oblikovanje državnih rezerv in opremljanje enot za zaščito, reševanje in pomoč.

V obdobju veljavnosti resolucije bo poskrbljeno za zagotavljanje rezerv potrošnih sredstev in osnovne opreme za gašenje požarov v naravnem okolju in za druge aktivnosti, ki so neposredno povezane z varstvom pred požari v naravnem okolju.

Skladno z rastjo proračunskih sredstev nadaljevati vsakoletne razpise za sofinanciranje gasilske zaščitne in reševalne opreme, s ciljem izenačevanja opremljenosti gasilskih in drugih reševalnih služb med občinami, ki imajo slabše razvojne oziroma materialne možnosti.

Sredstva požarnega sklada na državni ravni se bodo še naprej namenjala za zahtevnejšo in specialno opremo za delovanje gasilskih enot pri opravljanju nalog ZRP in za nakup opreme, vozil ter gradnjo vadbenih objektov za zahtevnejše oblike usposabljanja gasilcev v Izobraževalnem centru za zaščito in reševanje RS.

Od skupnih sredstev požarne takse bo 50 odstotkov, ki jih prejemajo občine, še naprej namenjenih investicijski porabi, s ciljem izboljšanja požarne varnosti na lokalni ravni z namenom, da se načrtno nadaljujeta posodabljanje in nadomeščanje gasilske zaščitne in reševalne opreme ter vozil.

Še naprej si prizadevati, da se v sistemu financiranja občin iz proračuna določijo in upoštevajo merila, zlasti glede ogroženosti zaradi naravnih in drugih nesreč, ki vplivajo na obseg nalog in s tem tudi obveznosti občin pri financiranju nalog varstva pred naravnimi in drugimi nesrečami iz občinske pristojnosti. Prizadevati si, da bodo sredstva za ta namen postopoma naraščala.

V okviru Operativnega programa za izvajanje evropske kohezijske politike v obdobju 2014-2020 je ključna investicija nakup ustrezne opreme za izvajanje nalog na področju ZRP ob poplavah na državni, regionalni in lokalni ravni. Oprema bo namenjena reševalnim enotam CZ za ustrezno logistično podporo in operativno učinkovitost pri izvajanju nalog ZRP v primeru poplav.

Poleg ostalih projektov v investiciji SLO SERCID so ključne strateške investicije za katere so sredstva zagotovljena iz sredstev Načrta za okrevanje in odpornost, in sicer vzpostavitev Vseslovenskega centra za velike požare v naravnem okolju ~~i~~, vzpostavitev Nacionalnega centra Civilne zaščite in Vzpostavitev Vseslovenskega centra za protipoplavno zaščito.

V okviru evropske kohezijske politike 2021-2027 je ključna investicija izgradnja zmogljivosti za gašenje požarov iz zraka. Osnovno zmogljivost bodo zagotavljala nova manjša, namenska letala za gašenje požarov.

**10. USMERITVE ZA** **MEDNARODNO SODELOVANJE.**

Na področju dvostranskega sodelovanja bo prioriteta krepitev čezmejnega sodelovanja s **sosednjimi državami** z namenom skupnega načrtovanja, medsebojnega obveščanja, skupne krepitve pripravljenosti ter medsebojne pomoči ob nesrečah s čezmejnimi učinki. Nadaljevalo se bo delo meddržavnih komisij in podkomisij s Hrvaško in Madžarsko, z delom v skupnih odborih z Avstrijsko Štajerko, Avstrijsko Koroško ter v okviru Stalnega odbora Slovenija – Furlanija-julijska krajina.Avstrija, Nemčija, Švedska, Francija in Združene države Amerike ostajajo ključne partnerice na področju izvajanja skupnih usposabljanj in prenosa dobrih praks, z namenom pridobivanja novih znanj in izkušenj si bo URSZR prizadevala za povezovanje tudi z drugimi evropskimi državami, glede na skupne interese.

**Sodelovanje z državami Zahodnega Balkana** bo potekalo s povezovanjem aktivnosti na dvostranski, regionalni in EU ravni. Na dvostranski ravni je načrtovan podpis dvostranskega sporazuma na področju VNDN z Republiko Albanijo. Ključna pobuda za regionalno sodelovanje in prenos znanja ter izkušenj v regiji Jugovzhodne Evrope ostaja Pobuda za pripravljenost na nesreče in njihovo preprečevanje za Jugovzhodno Evropo (Disaster Prevention Preparedness Initiative for South Eastern Europe - DPPI SEE), v okviru katere bo RS izvajala ter se udeleževala usposabljanj in strokovnih srečanj. RS bo sodelovala tudi v **treh EU makroregijah**: Alpski, Podonavski in Jadransko-jonski, in sicer v delovnih skupinah s področja VNDN. RS bo v letu 2024 predsedovala **Alpski konvenciji**, aktivno sodelovanje URSZR se bo nadaljevalo zlasti v delovni skupini za naravne nesreče (PLANALP).

RS bo nadaljevala z aktivnim sodelovanjem z **Uradom ZN za zmanjšanje tveganj nesreč** (UNDRR). URSZR bo, kot nacionalna kontaktna točka, redno poročala o izvajanju aktivnosti Sendajskega okvirja in okrepila aktivnosti na področju vključevanja slovenskih mest v kampanjo ZN za krepitev odpornosti mest in lokalnih skupnosti na nesreče *(Making cities resilient 2030 – MCR2030).* Nadgrajeno bo sodelovanje z **Uradom ZN za usklajevanje humanitarnih zadev** (UN OCHA), RS bo še nadalje zagotavljala strokovnjake v Strokovno skupino OZN za ocenitev in koordinacijo ob nesrečah (United Nations Office for the Coordination of Humanitarian Affairs - UN OCHA), sodelovala v Mednarodni svetovalni skupina za iskanje in reševanje (v nadaljevanju INSARAG) in skrbela za prenos smernic ter metodologije za iskanje in reševanje ob potresih in porušitvah v slovenski sistem VNDN. Zavzemala se bo za letno predsedovanje INSARAG in nadaljevala uresničevanje obveznosti Konvencije o čezmejnih učinkih industrijskih nesreč in drugih konvencij.

RS bo nadalje aktivno sodelovala v **mehanizmu Unije na področju CZ (**Union Civil Protection Mechanism - UCPM), tako v okviru Delovne skupine za civilno zaščito pri Svetu EU - PROCIV pri oblikovanju politik na področju CZ v EU, kot pri izvajanju aktivnosti za njihovo implementacijo v okviru Odbora za CZ in odboru podrejenih delovnih skupin. Implementirala bo določbe UCPM, ki se nanašajo na ocene tveganj in ocene zmožnosti za obvladovanje tveganj (ponovno poročanje Evropski komisiji v letih 2024 in 2026). Prizadevala si bo za implementacijo ciljev Unije za odpornost na nesreče na področju CZ, ki obsegajo povečanje odzivnih zmogljivosti mehanizma Unije za CZ, krepitev pripravljenosti, izboljšave pri predvidevanjih, presoji in obvladovanju tveganj ter pri zgodnjem obveščanju in dejavnosti za ozaveščanje ter pripravljenost prebivalstva na nesreče. Sodelovala bo pri razvoju 10 evropskih scenarijev nesreč.

Spremljala bo razvoj pobude za nadgradnjo Centra za usklajevanje nujnega odziva (Emergency Response Coordination Center – ERCC) ter novosti, ki bodo izhajale iz omenjene pobude, predvsem v povezavi z zgodnjim opozarjanjem ter čez sektorskim povezovanjem, pri čemer bo CORS, kot ključna točka za koordinacijo ob nesrečah, zagotavljal ustrezne kakovostne storitve točke za čez sektorsko obveščanje ter za medsebojno obveščanje držav v okviru EU, NATA, OZN, Mednarodne agencije za atomsko energijo, regionalnih pobud in znotraj dvostranskih sporazumov.

Nadaljevalo se bo zagotavljanje kadrov v nabor nacionalnih **strokovnjakov** ter pripadnikov enot za ZRP, ki so predvideni za sodelovanje v mednarodnih reševalnih intervencijah ter njihova razpoložljivost za napotitev na mednarodne intervencije v okviru Evropskega nabora strokovnjakov civilne zaščite. V okviru Evropskega nabora civilne zaščite bosta certificirani najmanj dve enoti (ena za področje gašenja požarov v naravnem okolju ter druga glede na razpisane finančna sredstva oz. nacionalne in EU prioritete). Dodatno bodo okrepljene strateške zmogljivosti rescEU (nastanitvene kapacitete). RS bo prav tako nadaljevala z zagotavljanjem materialne pomoči prizadetim državam ob večjih naravnih in drugih nesrečah, skladno z njihovimi prošnjami za pomoč.

RS bo nadaljevala zizvajanjem usposabljanj v okviru programa usposabljanj UCPM ter glede na zmožnosti sodelovala tudi v mednarodnih vajah CZ in bo zagotavljala usposabljanja na nacionalni in lokalni ravni ter med reševalnimi sestavi za poznavanje **postopkov za sprejem in nudenje mednarodne pomoči ter delovanja UCPM**.

**Nacionalni koordinator UCPM usposabljanj** bo skrbel za nabor in karierno pot nacionalnih strokovnjakov, kot tudi za ozaveščanje o usposabljanjih, vajah in izmenjavi strokovnjakov v okviru UCPM.

URSZR bo promovirala aktivnosti in uporabo **mreže znanja Unije na področju civilne zaščite** ter se vključevala v njene aktivnosti preko njenih organizacijskih struktur in projektov.

URSZR bo tudi v prihodnje spremljala aktivnosti NATA s področja odpornosti na vse vrste kriz in nesreč v delu, ki se nanaša na VNDN, in se vključevala v izvajanje ukrepov za krepitev civilne odpornosti na nesreče.

1. **URESNIČEVANJE IN DOPOLNJEVANJE RESOLUCIJE**

Uresničevanje te resolucije bo neposredno in prek pristojnih delovnih teles spremljal Državni zbor RSRS in jo, če bo treba, dopolnil.

Za uresničevanje te resolucije Vlada RS sprejema letne načrte in letna poročila varstva pred naravnimi in drugimi nesrečami.

1. **UVELJAVITEV RESOLUCIJE**

Z dnem uveljavitve te resolucije preneha veljati Nacionalni program varstva pred naravnimi in drugimi nesrečami (Uradni list RS, št, 75/16)

Ta resolucija začne veljati naslednji dan po objavi v Uradnem listu Republike Slovenije.

Državni zbor

Republike Slovenije

Predsednica

Mag. Urška Klakočar Zupančič

1. Podatek ne vključuje umrlih zaradi covid-19. [↑](#footnote-ref-1)
2. Prireditev je bila zaradi epidemije bolezni covid-19 prestavljena iz leta 2020 na leto 2021. [↑](#footnote-ref-2)
3. Pan-European Mobile Emergency Application (PEMEA) je informacijska rešitev za zagotavljanje točne lokacije in osnovnih podatkov klicatelja centrom za obveščanje. [↑](#footnote-ref-3)
4. Medium Urban Search and Rescue (MUSAR) je [↑](#footnote-ref-4)
5. High Capacity Pumping (HCP) je [↑](#footnote-ref-5)
6. Cave Search and Rescue (CaveSAR) je [↑](#footnote-ref-6)
7. European Civil Protection Pool (ECPP) je [↑](#footnote-ref-7)
8. SI HCP IDAP [↑](#footnote-ref-8)
9. International Commission for Alpine Rescue (ICAR) je neodvisna organizacija, v okviru katere se, v mednarodnem okviru, širijo izkušnje in znanja, ki omogočajo bolj učinkovito in varno reševanje v gorah. [↑](#footnote-ref-9)